Skala Kardashev – Pengukur Kemajuan Sesebuah Tamadun

Setiap
benda yang kita lakukan sudah pasti akan dinilai tidak kira sama ada di
sekolah, universiti atau tempat kerja. Dan gred dari perbuatan ini akan
tentukan sejauh mana kemajuan kita dalam sesuatu perkara. Tetapi bagaimana
hendak menentukan kemajuan tamadun manusiawi? Bila sudah membabitkan teori dan
pengiraan fizik, maka Skala Kardashev ialah skala yang sesuai dalam soal ini.

Lelaki di sebalik skala ini ialah seorang saintis Rusia bernama Nicolai Kardashev. Menurut beliau, kemajuan sesebuah tamadun bergantung kepada kemajuan mereka dalam soal teknologi dan tenaga. Tambah beliau, teknologi yang lebih baik akan membantu sesebuah tamadun menghasilkan tenaga yang lebih baik.

Dan dari tenaga ini juga, ia menjadi asas kepada lebih banyak teknologi dan inovasi terbaru yang memacu sesebuah tamadun lebih ke hadapan. Kardashev percaya kemajuan sesebuah tamadun bergantung kepada teknologi dan kemampuannya menghasilkan tenaga diperlukan untuk digunakan mereka.

Pada
tahun 1964, idea ini dibentangkan menerusi kertas kerjanya yang bertajuk
‘Transmission of Information by Extraterrestrial Civilizations’ di mana beliau
mengenalpasti tiga tahap pengelasan tamadun. Ada tiga jenis mengikut kriteria
awal Kardashev iaitu Jenis 0, Jenis I dan Jenis II. Jenis 0 ialah tamadun yang
masih bergantung kepada bahan mentah seperti bangkai binatang dan bahan mineral
untuk menghasilkan tenaga serta belum berkemampuan meninggalkan planet mereka.
Bumi dikelaskan dalam kumpulan ini dengan Carl Sagan memberi penarafan 0.7
kepada bumi pada tahun 1973.

Jenis I pula ialah tamadun yang bukan saja menuai semua jenis tenaga planet berkenaan tetapi berupaya memanfaatkan sumber yang ada termasuk bintang. Dengan kata lain, kita menuai tenaga dari bintang berhampiran, mengumpul dan menyimpannya untuk kegunaan tenaga sesebuah planet. Keadaan ini hanya boleh dicapai jika kita dapat menghasilkan tenaga lebih 100,000 kali ganda untuk capai status ini. Bagaimanapun, ia tidak terhad kepada penuaian dan pengumpulan tenaga saja. Keupayaan menuai tenaga planet ini juga merujuk kepada keupayaan mengawal alam semulajadi seperti gempa bumi, gunung berapi dan cuaca.

Sementara tamadun Jenis II pula ialah sebuah tamadun yang bukan saja menuai tenaga bintang tetapi juga mampu mengawalnya. Para saintis mencadangkan beberapa kaedah yang membawa kepada senario itu termasuk satu model yang dipanggil Sfera Dyson. Alat ini akan meliputi setiap inci bintang berkenaan, mengumpul tenaga yang terhasil dari bintang itu dan memindahkannya ke planet untuk kegunaan hari-hari terkemudian. Atau jika sesebuah tamadun dapat menguasai kaedah penghasilan tenaga melalui cara pelakuran, mereka boleh menghasilkan sebuah reaktor dengan kapasiti yang besar untuk memenuhi keperluan tenaga. Dan bagi memastikan ia dapat beroperasi dengan baik, bahan tenaganya diambil dari hidrogen gas-gas gergasi berhampiran.

Tetapi untuk capai tamadun Jenis III, ia boleh dianggap satu pencapaian yang ulung. Ini kerana menerusi tamadun jenis itu, sesebuah spesis dapat mengembara ke segenap penjuru galaksi dengan pengetahuan yang hebat dari penghasilan tenaga hingga bentuk teknologi yang dimiliki. Ini sekaligus menjadikan sesebuah spesis sebagai bangsa yang agung dan hebat. Jika kita letakkan manusiawi dalam konteks ini, orang-orang yang capai tamadun sebegini dilihat berbeza kerana sudah melalui pelbagai bentuk evolusi dari segi biologi dan mekanikal yang menjadikan mereka berbeza dengan manusia yang kita kenali hari ini.

Individu
sebegini mungkin mengalami proses transformasi menjadi organisma sibernetik (separuh
hidupan, separuh robot) seperti yang ditonjolkan dalam bentuk Cybermen dalam
drama bersiri sains fiksyen Doctor Who. Cybermen pada asalnya manusia biasa
tetapi terpaksa menjalankan pelbagai pengubahsuaian bersifat mekanikal bagi
membantu mereka beradaptasi termasuk mematikan semua bentuk elemen kejiwaan.
Spesis ini merupakan antara spesis asing yang digeruni dalam dunia fantasi
Doctor Who dan merupakan musuh kedua yang ditakuti The Doctor selepas spesis
Dalek.

Menerusi
kemajuan ini, mana-mana tamadun yang mencapai Jenis III boleh membina jutaan
robot dan membantu mereka menduduki sistem-sistem bintang dalam alam semesta
ini. Dan usah terkejut jika model Sfera Dyson itu digunakan pada
bintang-bintang yang lain dan dibawa kembali ke planet asal mereka. Tetapi
usaha sebegini dilihat mencabar undang-undang fizik termasuk perjalanan tahun
cahaya melainkan ia boleh diatasi melalui penghasilan sistem pendorongan pacuan
ledingan atau memanfaatkan tenaga yang ada untuk menghasilkan pengangkutan
lubang cecacing.

Menurut Kardashev, sesebuah tamadun hanya boleh mencapai tiga tahap itu sahaja. Bagi beliau, ia dilihat melebihi had kemampuan mana-mana spesis kehidupan. Jika ada tamadun Jenis IV, tamadun ini boleh memanfaatkan tenaga dari seluruh alam semesta dan boleh berada dari satu tempat ke satu tempat dengan pantas. Kaedah penghasilan tenaga dari jenis tamadun sebelum ini dianggap mustahil untuk dihasilkan. Tamadun Jenis IV perlu mendapatkan akses kepada tenaga yang tidak diketahui manusia menggunakan kaedah undang-undang fizik yang pelik atau radikal.

Menurut
Dr Michio Kaku, tidak mustahil manusia boleh mencapai tamadun Jenis I dalam
tempoh 100 atau 200 tahun. Tetapi itu hanya sekadar impian jika kita berterusan
merosakkan bumi, saling bertekak antara satu sama lain dan tidak berminat
meneruskan pelbagai eksperimen yang menyokong kemajuan sains dan teknologi.

SUMBER

1.
Faletto, Joanie. (2017). Curiosity.com. The Kardashev Scale Is a Tool that
Measures How Advanced a Civilization Is. https://curiosity.com/topics/the-kardashev-scale-is-a-tool-that-measures-how-advanced-a-civilization-is-curiosity/

2.
Creighton, Jolene. (2014). Futurism.com. The Kardashev Scale – Type I, II, III,
IV & V Civilization. https://futurism.com/the-kardashev-scale-type-i-ii-iii-iv-v-civilization


Asal-Usul Nama Malaysia

Nama Malaysia sebenarnya dah lama wujud sebelum penubuhan negara Malaysia pada tahun 1963 lagi.

Apa sebenarnya maksud Malaysia, dan kenapa kita pakai nama Malaysia?

Ini peta pertama yang mengandungi nama Malaysia. Tahun 1835. Dilakar oleh Thomas G. Bradford.

Ini peta tahun 1904, juga ada Malaysia. Bahagian berwarna sahaja yang dikenali sebagai Malaysia.

Duit syiling zaman penjajahan Jepun pun letak Malaysia. 2602 tu tahun kalendar Kōki (皇紀) Jepun yang bersamaan dengan tahun 1942 Masihi.

Sebelum tahun 1963, “Malaysia” bukan Tanah Melayu + Sabah + Sarawak. “Malaysia” dulu merujuk kepada Sumatera + Jawa + Borneo + Sulawesi + Maluku + Filipina.

Kadang Tanah Melayu termasuk kadang tak termasuk. Sebab nama Malaysia bermaksud “Kepulauan Melayu”. Tanah Melayu bukan pulau.

Jadi Malaysia basically adalah sinonim kepada Indian Archipelago atau Indonesia.

Macam peta ni panggil “Indo-Malayan” pulak.

Asalnya nama Malaysia dicipta oleh pelayar Perancis bernama Jules Dumont d’Urville pada tahun 1831 dengan menggabungkan perkataan “Malais” (Melayu) dan “nésie” (pulau).

Cuma bunyi “Malaisnésie” tak berapa betul dari segi bahasa, maka “nés” dibuang tinggal jadi Malaisie.

Kemudian pada tahun 1835, Thomas G. Bradford dari US terjemah Malaisie jadi “Malaysia”, baru istilah Malaysia mula dipakai secara meluas sebagai konsep geografi.

Sebelum penubuhan Malaysia 1963, nasionalis Filipina dah bercita-cita nak mendirikan negara “Malaysia”. Cuma Malaysia diorang lagi besar lah.

Kalau ikut Wenceslao Vinzons dalam pidato “Malaysia Irredenta” tahun 1932: “a unified Malaysia extending from the northern extremity of the Malay Peninsula to the shores of New Guinea, from Madagascar to the Philippines and to the remotest islands of Polynesia”.

Basically ini kawasan yang ahli bahasa panggil sebagai kawasan rumpun bahasa “Malayo-Polynesian” atau “Austronesian” (austro = selatan). Nasionalis Filipina anggap semua bangsa berada dalam lingkungan kawasan ini adalah “Malay Race” sebab berkongsi bahasa yang sama.

Contoh macam perkataan “mata”. Orang Melayu sebut mata. Jawa sebut mata. Tagalog sebut mata. Iban sebut mata. Dusun sebut mato. Malagasy (bahasa orang Madagascar) sebut maso.

“Benua” orang Fiji sebut “vanua”, Iban sebut menua. Batak sebut banua. Cebuano/Visaya sebut banwa.

Konsep Malay Race ada kaitan tapi tak sama dengan “ethnic Malay” iaitu orang Melayu seperti yang kita fahami: pribumi Tanah Melayu dan Sumatera Timur dan juga pesisir pantai Borneo yang bertutur dalam Bahasa Melayu, mengamalkan adat Melayu dan beragama Islam.

Di Tanah Melayu, nasionalis berhaluan kiri (pro-sistem republik dan sosialis) seperti Ibrahim Yaacob dan Burhanuddin Helmi pun ada wawasan “Melayu Raya” yang dekat dengan konsep Malaysia nasionalis Filipina.

Tapi wawasan tinggal wawasan. Akhirnya Tunku Abdul Rahman juga “sailang” nasionalis Filipina dan Melayu kiri dengan menamakan gabungan Tanah Melayu, Singapura, Sabah dan Sarawak sebagai Malaysia.

Sebab itu Filipina bengang dengan Malaysia, seolah-olah kita “curi” idea diorang. Filipina pun mula push agenda menuntut Sabah untuk destabilize Malaysia. Presiden Diosdado Macapagal adalah seorang ahli Pan-Malayan Union yang diasaskan oleh Vinzons.

Dan sebenarnya Tunku memilih nama Malaysia pun disebabkan konotasi Malay Race yang boleh dijadikan sebagai titik persamaan pribumi Tanah Melayu dan Borneo.

Dalam ucapan beliau Tunku sering menekankan bahawa orang Melayu dan peribumi Borneo adalah daripada “rumpun” (ethnic stock) yang sama. Tapi mungkin sebab dibuat secara rush, sampai hari ini pun tak ramai dapat menghayati konsep disebalik nama Malaysia.

Hari ini ada yang define Malaysia pakai definisi “ethnic Malay” yang sempit (konon Malaysia = Tanah Melayu). Ada yg menafikan langsung hubungan antara identiti Melayu & Malaysia. Semua ini adalah bertentangan dgn hasrat Founding Fathers. Hayatilah maksud sebenar Malaysia.


Semua Tamadun Di Dunia Dibelenggu Rasuah Sebenarnya…

Hari ini, ada satu hamba Allah menyatakan elemen korupsi yang membelenggu masyarakat Melayu sejak dahulu lagi terutama semasa pemerintahan Kesultanan Melayu Melaka. Tetapi dalam kesibukannya menghentam bangsanya sendiri, dia terlupa rasuah turut membelenggu banyak tamadun sepanjang lipatan sejarah manusia. Hakikatnya, rasuah merupakan satu isu yang tidak boleh lari walau di mana saja manusia itu ada.

Korupsi
sentiasa wujud sepanjang lipatan sejarah manusia. Dinasti Pertama yang
memerintah Tamadun Mesir Purba (3100-2700 SM) telah mencatat kesalahan itu
dalam sistem kehakimannya. Dalam mitologi masyarakat Tionghua, setiap isi rumah
mempunyai Dewa Dapur yang memerhatikan gerak-geri mereka. Seminggu sebelum
sambutan Tahun Baru Cina, Dewa Dapur akan naik ke syurga untuk mempersembahkan
laporan tahunannya kepada Pemerintah Syurga, Maharaja Jed.

Nasib
isi rumah sama ada mendapat ganjaran atau dihukum mengikut laporan yang
dibentangkannya. Justeru tidak hairanlah bagi memastikan sesebuah isi rumah itu
mendapat laporan yang baik, sesebuah isi rumah mencalit gambar Dewa Dapur
dengan sedikit kek dan madu sebelum membakar imej itu. Dalam mitologi
masyarakat Cina, itulah cara Dewa Dapur naik ke syurga untuk bertemu dengan
Maharaja Jed.

Dalam jalur kisah yang sama tetapi berlaku di tempat lain, sejarawan Yunani Herodotus menceritakan perilaku sebuah keluarga terkenal Yunani bernama Alcmaeonid merasuah wanita-wanita yang berkhidmat sebagai Peramal Delphi. Bermula sejak 1400 SM, bukan sedikit orang berkunjung ke situ dari Yunani dan wilayah sekitarnya untuk menanyakan pelbagai soalan kepada Pythia, ketua rahib wanita untuk Dewa Apollo. Bila tiba giliran Alcmaeonid, keluarga itu menawarkan khidmat membina semula Kuil Apollo dengan batu-batu marmar dari Paros selepas ia musnah dalam kejadian gempa bumi. Sebagai tukaran, Pythia bersetuju meyakinkan Sparta membantu keluarga itu menawan Athens. Memandangkan perjanjian tersebut berhasil, Aristotle berpandangan dewa-dewi juga boleh dirasuah!

Rasuah
tidak mengenal siapa pelakunya tanpa mengira bangsa, agama atau latar
masa/tempatnya. Dan bila berbicara tentang soal keselamatan, perkara ini nyata
menimbulkan kebimbangan sesiapa. Tak perlu lihat jauh, selusuri sahaja sejarah
Tembok Besar China. Tembok Besar China yang kita lihat hari ini dibina semasa
era Dinasti Ming sebagai cara mengekang asakan dari puak-puak nomad. Tetapi
kehidupan sebagai tentera yang ditempatkan di situ amat sukar.

Walaupun
diberi gaji bulanan oleh pihak kerajaan, kebanyakan wang dibelanjakan untuk
senjata dan kuda. Justeru, ini mengakibatkan mereka merasa lapar dan kesejukan
terutama menjelang musim sejuk. Ini ditambah dengan situasi berjauhan dengan
keluarga selama berbulan-bulan lamanya. Keadaan ini menyumbang kepada situasi
moral yang lemah dalam kalangan tentera Ming sehingga membenarkan elemen rasuah
berleluasa dalam kalangan anggota garison tentera. Dengan situasi ketiadaan
wang, cara mereka meraih wang ialah dengan berdagang dengan puak-puak nomad dan
menjadi tentera upahan mereka.

Ini bukan cerita bohong, ini diceritakan dalam satu keterangan seorang pegawai pada tahun 1533. Menurut keterangan itu, tentera-tentera yang bertugas di menara peninjau berperanan sebagai pemandu kepada tentera musuh semasa mereka menceroboh wilayah-wilayah China. Pada tahun 1550 pula, seorang komander tentera di Datong melaporkan kemesraan yang terjalin antara sesetengah tentera Ming dengan puak-puak nomad sehingga membolehkan mereka meraih kelebihan strategik termasuk membina menara sama di kem mereka. Laporan tersebut turut menambah ada ketikanya, sesetengah tentera Ming ini turut bertukar tempat dengan orang Mongol di mana orang Mongol menjadi pemerhati sementara tentera-tentera Ming yang korup ini menyamar sebagai pengembala Mongol. Ini sekaligus mengakibatkan apa saja kelebihan strategik yang diraih dari Tembok Besar China hilang sama sekali.

Isu ini turut membelenggu maharaja-maharaja Rom terutama membabitkan Pengawal Praetoria mereka. Untuk mengelak masalah ini, mereka memberi donativum atau sumbangan kewangan kepada tentera-tentera legion atau Pengawal Praetoria. Sesetengah melihat donativum ini sebagai sumbangan penghargaan tetapi pada abad-abad pemerintahan Rom seterusnya, ia merupakan satu bentuk rasuah untuk mengekalkan kuasa maharaja. Pengawal Praetoria sememangnya dikenali sebagai pasukan pengawal peribadi maharaja tetapi mereka ini sukar dipujuk dan berpotensi menjadi pembunuh maharaja. Amalan ini timbul selepas Pengawal Praetoria melelong jawatan maharaja semasa Tempoh Lima Maharaja di mana jawatan itu jatuh ke tangan Didius Julianus. Untuk mengelak perkara sama berulang, donativum menjadi adat untuk mendapatkan kesetiaan dan sokongan Pengawal Praetoria.

Jika ada merasakan isu rasuah dalam dunia politik hanya berlaku pada era moden, jawapan anda salah sama sekali. Athens yang dikenali sebagai tempat permulaan demokrasi sudah berhadapan isu rasuah terutama membabitkan elemen pilih kasih membabitkan ahli-ahli politik.

Sejarawan Xenophon mencatatkan satu perbualan antara Socrates dengan Glaucon. Dalam perbualan itu, Socrates menyifatkan arena politik sebagai satu cita-cita yang mulia tetapi turut menceritakan kelebihan memegang jawatan dalam kerajaan ialah mendapatkan apa yang dimahukannya termasuk membantu rakan-rakannya.

Rasuah pilihan raya bukan saja membelenggu era moden tetapi juga era Tamadun Rom. Dikatakan diktator Rom, Julius Caesar memenangi jawatan Pontifex Maximus melalui rasuah sementara Cato pula membantu menantunya, Bibulus memenangi pilihan raya menerusi kaedah sama. Dalam suratnya kepada Lucilius, Seneca menggambarkan sikap calon-calon yang mengambil atau menawarkan rasuah di mana ia dibuat dalam bentuk persembahan kepada kuil-kuil Rom dalam bentuk duit atau peluang perniagaan. Ianya menjadi satu sektor ekonomi yang teruk sehinggakan pemberi-pemberi rasuah diberi satu gelaran khas iaitu divisores. Rasuah pilihan raya atau ambitus ini sangat teruk sehinggakan apabila pemerintahan republik jatuh dan digantikan dengan pemerintahan diraja oleh Augustus, ramai menghela nafas lega kerana itu juga membawa kepada pengakhiran pilihan raya.

RUJUKAN:

1.
K. Biswas, Asit dan Tortajada, Cecilia. (2018). From our ancestors to modern
leaders, all do it: the story of corruption. The Conversation. https://theconversation.com/from-our-ancestors-to-modern-leaders-all-do-it-the-story-of-corruption-102164

2.
Alcaide, Borja Pelegero. (2018). The Great Wall of China’s long legacy.
National Geographic. https://www.nationalgeographic.com/history/magazine/2016/03-04/the-great-wall-of-china/

3.
Hill, Laura. (2016). Conceptions of political corruption in ancient Athens and
Rome. University of Adelaide. https://www.researchgate.net/publication/263155678_Conceptions_of_political_corruption_in_ancient_Athens_and_Rome


Selepas Tumbangnya Melaka…

Selepas tersebarnya khabar kejatuhan Melaka ke tangan Portugis pada 1511, kisah-kisah tentang kekayaan dan kemegahan Melaka disahkan kebenarannya. Ia kemudiannya terus tersebar luas ke seluruh dunia terutamanya rantau Eropah.

Khabar dari Melaka ketika itu secara automatik memberi gambaran bahawa ia turut mencerminkan juga tentang kemewahan dan kemakmuran kerajaan-kerajaan Melayu lain di nusantara ketika itu, menarik minat lebih ramai lagi utusan empayar Eropah untuk datang sendiri bagi melihat apa yang dikatakan pelayar dan penjelajah mereka tentang cerita-cerita eksotika Nusantara.

Perlu diperjelaskan dahulu, antara hikmah kejatuhan Kota Melaka, ia tidaklah pula menjatuhkan kerajaan Melayu lain di sekitar Tanah Melayu dan Nusantara ketika itu.

Ia malah menjadikan pusat pentadbiran kerajaan Melayu Islam lain berkembang dan meluaskan pengaruh, bertebaran terus ke segenap Nusantara. Kejatuhan Melaka malah menyebarluaskan potensi waris-waris dari Melaka sendiri untuk membuka kerajaan Melayu Islam yang baharu di tempat lain.

Alhamdulillah, selepas Melaka, kerajaan Johor, Pahang, Perak dan Sumatera dibuka, menjadi kaya dan makmur atas rahmatNya memberikan kesuburan tanah dan kekayaan hasil bumi, strategik kedudukan geografi juga pentadbiran kerajaan yang adil, efisien selain aktiviti ekonomi juga perdagangan antarabangsa yang rancak.

Pusat pentadbiran kerajaan Melayu pasca kejatuhan Melaka memang telah berpindah selepas itu. Perkembangan dalam tempoh 100 tahun pertama pasca kejatuhan Melaka ke tangan Portugis tidak dinafikan memacu perkembangan dan kemajuan banyak kerajaan Melayu Islam di kepulauan Nusantara.

Namun perkembangan ini tetap dicemburui Eropah. Selepas Portugis menjajah Melaka, Belanda misalnya melalui VOC cuba mendapatkan laba dari kepulauan Jawa, Sulawesi dan kemudiannya Maluku. Mereka menjajah dan menjarah kerajaan dan tanah subur di situ untuk kepentingan ekonomi mereka sendiri, sambil memperhambakan sekalian rakyat asalnya.

Kerajaan Eropah lain dengan titah raja masing-masing tidak mahu ketinggalan melihat atau mengaut laba demi kepentingan sendiri di atas kehebatan kerajaan-kerajaan Melayu di Nusantara ini.

Perancis misalnya tidak mahu ketinggalan. Mensasarkan Aceh demi potensi perdagangan, selain mahu menghalang perluasan kuasa oleh VOC Belanda di Nusantara.

Selepas Perjanjian Angoulême ditandatangani pada 1619, konflik antara Raja Louis XIII dengan ibunya sendiri iaitu Permaisuri Marie de Medici berakhir. Tamatnya perang saudara di Perancis ini memberi peluang kepada mereka untuk memberi fokus kepada hubungan antarabangsa dan perdagangan luar negara dengan kerajaan lain melalui jalan laut.

Seorang Laksamana Perancis, Augustin de Beaulieu telah dititahkan oleh Raja Louis XIII untuk membawa armada Perancis meneroka hingga ke Asia Tenggara dan Nusantara, ketika itu dikenali sebagai Hindia Timur (East Indies).

Ia bertujuan untuk mencari prospek laluan perdagangan baharu bagi Perancis yang sedang pulih dari kesan perang saudara malah lebih penting lagi, ekspedisi bersenjata ini dikerah untuk menghalang perkembangan jalan laut oleh Belanda.

Ekspedisi ini membawa Augustin de Beaulieu ke Aceh pada 1621 (ada rujukan menulis 1620). Tiga kapalnya iaitu de Montmorence, de Esperance dan Hermitage berlabuh di Aceh, membawa bersamanya utusan surat dan hadiah-hadiah khusus dari Raja Louis XIII untuk Sultan Iskandar Muda Mahkota Alam, raja yang memerintah kerajaan Aceh Darussalam ketika itu.

Di dalam laporan Laksamana Augustin, ada ditulis tentang apa yang ditemukan dan dilihat oleh beliau sendiri sepanjang ekspedisi mereka berlabuh di Aceh;

“Bahawa banyak sekali penduduk Aceh yang tahu membaca dan mengira. Mereka juga menggemari sastera, pembersih yang jelas dapat dilihat melalui pakaian dan rumahnya. Kemahiran bertukang adalah bakat orang Aceh, pertukangan besi, tembaga dan membina kapal, kepakaran mereka amat mengagumkan. Di laut, berdirinya kapal-kapal perang Aceh yang jauh lebih besar dari kapal-kapal perang yang pernah dibina oleh orang-orang Eropah pada zaman itu.”

“Telah kusaksikan sendiri, bahawa kapal pertengahan sahaja ada 120 kaki panjangnya. Orang Aceh amatlah pakar membuat kapal perang, cantik tapi berat, sangat lebar dan tinggi pula. Di dalamnya terdapat bilik-bilik. Dayung-dayungnya panjang dan ringan. Setiap dayung dikayuh dua orang. Kapal-kapal perang itu dipelihara baik-baik sehabis perang. Setiap kapal disediakan beberapa meriam besar.”

“Setiap kapal boleh membawa 700 hingga 800 tentera, dan mereka mampu pula bertugas berdayung berganti-ganti kalau angin tidak kuat. Gajah-gajah cukup banyak. Haiwan ini amat penting sekali dan diperlukan di dalam peperangan. Kapal-kapal yang akan dinaikkan ke pantai untuk digalang dan disimpan, gajahlah yang menariknya. Ditaksir tidak kurang daripada 900 ekor banyaknya gajah kepunyaan Sultan sendiri. Semuanya tahu menjalankan tugas di dalam peperangan, sudah terlatih untuk lari, membelok, berhenti, duduk berlindung dan sebagainya;”

“Mudah sahaja dijumpai tukang-tukang besi yang ahli, apa lagi tukang-tukang membina kapal banyak sekali. Pun banyak sekali dijumpai tukang-tukang yang pandai menuang tembaga. Sebagai pegawai Sultan sahaja di dalam istana (Istana Darud Dunia) didapati tidak kurang daripada 300 orang tukang emas, dan banyak sekali tukang-tukang kayu. Ada sejumlah 1500 hamba sahaja yang cukup dipercayai dan yang segera dapat menjalankan perintah dengan tanpa berfikir-fikir dan bimbang. Mereka itu kebanyakan asal dari orang asing (Habsyi).”

“Istana dikelilingi oleh lapangan kira-kira satu setengah batu berbentuk bulat telur. Melewati istana mengalir sungai yang airnya jernih sekali. Kiri kanannya banyak tangga untuk turun mandi berkecimpung ke dalamnya. Sebelum sampai ke ruang istana sebenarnya, harus dilalui dahulu empat buah pintu gerbang. Terakhir sengaja dipertebal temboknya daripada batu-batu tebalnya 50 langkah. Di empat penjuru didapati empat buah menara tinggi. Sesudah dinding terakhir, didapati lapangan luas. Di situlah nampak sejumlah 4000 tentera dn 300 gajah yang bertugas di dalam.”

Laksamana Augustin de Beaulieu menerangkan dengan terperinci struktur sosio budaya dan latar belakang kemajuan ekonomi Aceh ketika itu. Dinyatakan juga kekgumannya dengan binaan kapal dan Istana Darud Dunia semasa kegemilangan zaman emas Aceh semasa baginda Sultan Iskandar Muda Mahkota Alam bersemayam di atas takhta.

Di akhir ekspedisi ini de Beaulieu berjaya mendapatkan kebenaran perdagangan malah diberikan kebenaran untuk membina kilang di Aceh demi hubungan ekonomi antara dua kerajaan ini.

Resam kolonial Barat datang ke rantau sebelah sini meninjau peluang perdagangan dan ekonomi, datang dengan ekspedisi dan armada kapal, membawa pulang cerita dan peluang pelbagai, prospek untuk tanah air mereka sendiri.

Kebanyakannya hadir begitulah jalan ceritanya. Portugis dan Belanda tiba juga asalnya mahu berdagang juga. Misi Perancis ini juga lebih kurang sama, namun walaupun terdapat perselisihan dan konflik sesama empayar Eropah ini, namun tujuan asal mereka sama iaitu untuk meluaskan pengaruh, ideologi dan agama. Misi gold, gospel dan glory.

Perancis misalnya bertembung dengan armada Belanda di Selat Melaka dalam satu pertempuran di perairan berhampiran pantai Sumatera semasa ekspedisi Augustin de Beaulieu. Namun selepas sebuah kapal mereka ditawan Belanda, mereka kembali berunding lantas setuju menandatangani Perjanjian Compiègne yang menghentikan konflik sesama mereka di Selat Melaka demi kepentingan masing-masing di rantau ini.

Ini jelas memperlihatkan mereka bersedia bersatu dengan objektif yang kita semua tahu di akhirnya meleraikan kekuasaan kerajaan Melayu Islam ini, memperhambakan rakyatnya dan menjarah kekayaan buminya secara literal.

Kisah-kisah kehebatan dan kemewahan kerajaan Melayu Islam di Nusantara ini dicemburui mereka dahulu dan kini yang mahu memberi nilai baharu di atas keharmonian bermasyarakat dan kemakmuran sosial menurut terma yang mereka sendiri ciptakan ke atas kita.

Maksudnya, jika naratif ‘gold, gospel and glory’ menjadi panduan kerajaan asing ini menjajah dan menjarah tanah dan hak milik penduduk asal Nusantara ini suatu ketika dahulu, naratif moden hari ini menggunakan pula naratif ‘hak asasi manusia’ dan ‘kesamarataan sosial’ dengan nilaian kaca mata mereka sendiri.

Senjata ideologi dan pemahaman sebegini diberi tafsiran dari kacamata dari waris penjajah dan tuan putih yang sama hadir dengan penuh muslihat dan musibat suatu ketika lama dahulu. Ia senjata yang lebih hebat, tajam dan bisa dari meriam dan peluru bedil yang pernah mereka guna ke atas kita semua.

Hari ini, penjajah moden tidak lagi belayar dengan armada dan kapal-kapal besar, tetapi cukup dengan layaran media sosial dan internet membawa risalah dan pengaruh yang mahukan penyertaan kita atas tiket pengiktirfan dunia moden sejagat.

Andai tidak berwaspada dan berjaga-jaga, kita dan semua sekali bakal jadi ‘mangsa’ semula.

Tanya pada diri sendiri, jika para penjajah ini mendatangi kerajaan-kerajaan Melayu Islam sebagaimana Portugis mendatangi Melaka, Belanda pula mendatangi Jawa, Sulawesi dan Maluku dan Perancis kemudiannya mendatangi Aceh Darussalam ketika era kegemilangan dan zaman emas kerajaan Melayu Islam ini, apa pula yang menghalang mereka untuk sekali lagi hadir ketika Melayu dan Islam di tanah ini berada pada tahap rendah dan sedang retak menanti belah?

RUJUKAN:

1. Sejarah Pergolakan dan Pergelutan Bendahara Johor-Pahang 1613-1863, Suzana Haji Othman, 2014

2. Laporan Perjalanan Augustin de Beaulieu diterbitkan kembali di dalam J. Jacobs, di dalam. Het Familie en Kampongleven op Groot Atjeh. Leiden: E.J. Brill, 1894

3. Early Kingdoms: Indonesian Archipelago & The Malay Peninsula, Paul Michel Munoz, 2006

*Peta “Achem” (Aceh) di bawah adalah karya Jacques Nicolas Bellin (1703-1772), seorang jurupeta (cartographer), ahli hidrografi diRaja, jurutera Tentera Laut Perancis dan ahli Persatuan diRaja.


Pokok Perhiasan Di Rumah Anda Yang Beracun

Baru-baru ini, aku terbaca perkongsian salah seorang pengguna Facebook berkenaan satu peristiwa cemas telah berlaku, yang mana anak beliau iaitu seorang kanak-kanak perempuan, mengalami keracunan akibat dari menggigit pokok perhiasan dari genera Dieffenbachia.

Alhamdulillah, kanak-kanak itu dapat diselamatkan setelah menerima rawatan.

Dieffenbachia ini ialah salah satu daripada pokok yang popular dan sering ditanam di kawasan rumah sebagai perhiasan. Tumbuhan ini tergolong dalam keluarga Araceae.

Rumah aku pun ada pokok ni.

Antara sebab mengapa ia sering dijadikan pokok perhiasan sama ada di dalam atau di kawasan rumah, adalah kerana ia tetap mampu hidup dalam keadaan atau persekitaran yang kurang pendedahan terhadap cahaya matahari.

Ciri-ciri pokok Dieffenbachia ini adalah seperti berikut;

– Berketinggian 60 sentimeter – 3 meter.

– Dedaunnya mempunyai tompokan besar yang berlainan warna (putih / kuning / hijau).

– Panjang daun 30-45 sentimeter, dan berkelebaran 15-20 sentimeter.

Walau bagaimanapun, malangnya Dieffenbachia juga antara genera paling bertoksik di dalam keluarga Araceae (keluarga tumbuhan yang terkenal dengan spesies pokok yang beracun). Oleh sebab ini juga lah, terdapat banyak kes keracunan yang telah dilaporkan. Majoriti daripada mangsanya, terdiri daripada kanak-kanak dan haiwan peliharaan.

Walaupun dengan hanya memakan sebahagian kecil daripada daun Dieffenbachia ini, ia akan menyebabkan kesakitan dan iritasi yang teruk pada bahagian mulut, tekak dan kotak suara. Di dalam kes yang serius, seperti berlakunya keradangan pada bahagian lidah dan mulut (stomatitis) akan menyebabkan seseorang individu itu tercekik.

Selain itu, disebabkan stomatitis itu juga, ia boleh menjurus kepada aphonia, satu keadaan yang menyebabkan mangsa keracunan tidak dapat berkata-kata, untuk selama beberapa hari lamanya. Manakala dalam kes lain, ia akan menyukarkan percakapan, membuatkan kata-kata dari mangsa sukar untuk difahami.

Berikut adalah petikan daripada Rujukan (1).

“If one Cut this cane with a Knife, and put the tip of the Tongue to it, it makes a very painful sensation, and occasions such a very great irritation on the salivary ducts, that they presently swell, so that the person cannot speak, and do nothing for some time but void spittle in a great degree, or salivate, which in some time goes off, in this doing in a greater degree, what European Arum does in a lesser, and from this its quality, and being jointed this Arum is called Dumb-Cane”.

Mengenali Racun Dieffenbachia

Kebanyakan daripada tisu tumbuh-tumbuhan, mengandungi sel yang umum dikenali sebagai idioblast. Idioblast ialah sejenis sel yang sangat istimewa. Rupa bentuknya berlainan dan dapat dibezakan dengan mudah daripada sel-sel sekitar lain yang terdapat di dalam tumbuhan tersebut.

Sel idioblast mempunyai fungsi yang pelbagai. Sama ada berfungsi sebagai tempat simpanan, bertanggungjawab menghasilkan pigmen dan mineral untuk kegunaannya. Dalam erti kata lain, sel idioblast boleh mengandungi pelbagai bahan organik yang membantunya untuk terus hidup.

Tetapi dalam kes ini, sel idioblast di dalam tumbuhan dari keluarga Araceae yakni Diaffenbachia, ia mengandungi atau turut bertanggungjawab menghasilkan kristal yang diperbuat daripada calcium oxalate.

Kristal ini dihasilkan dan disimpan dalam sel idioblast berbentuk gelendong, dan pada sel ini, terdapat unjuran (bentuk) seakan puting, pada setiap satu bahagian hujungnya yang berkemampuan mengeluarkan kristal calcium oxalate itu tadi.

Kristal-kristal ini juga mempunyai rupabentuk yang unik. Setakat ini 3 pembentukan kristal calcium oxalate yang utama dapat dikenal pasti disimpan dalam sel idioblast Dieffenbachia dan ia dikenali sebagai;

– Druse

– Raphide (Kristal berbentuk jarum)

– Prism (Kristal berbentuk prism)

Kristal druse dan raphide ini dapat ditemui di keseluruhan pokok Dieffenbachia, sama ada pada bahagian batang, daun, dan sebagainya. Manakala kristal prism dapat ditemui pada bahagian debunga tumbuhan ini.

Apakah fungsi sel idioblast ber-kristal ini?

1. Kristal-kristal calcium oxalate boleh menjadi bentuk simpanan kalsium jangka panjang buat tumbuhan. Ini berdasarkan kemampuan pokok untuk menggunakan nutrien kalsium dalam simpanannya, jika kandungan kalsium dalam tanah kurang atau tiada.

Seterusnya, ia juga turut berfungsi sebagai perencat pengambilan kalsium. Dalam bahasa mudah, ia menghalang tumbuhan menyerap kalsium lebih yang dari ia perlu, oleh kerana simpanan kalsium sudah mencukupi.

2. Kristal-kristal di dalam sel idioblast yang ditemui di setiap bahagian tumbuhan ini juga, berfungsi untuk memberikan sokongan kepada struktur (structural support) tisu pokok yang membuatkan ia lebih keras dan tidak mudah lentur. Sama seperti tulang manusia yang diperbuat daripada kalsium kan?

Yang paling penting sekali, sel idioblast yang mengandungi kristal-kristal ini juga berfungsi sebagai mekanisme pertahanan tumbuhan dari haiwan herbivor (pemakan daun) atau dalam kes ini manusia.

Oleh kerana bentuk kristal-kristal ini juga berlainan, mengunyah atau mengigit bahagian yang mengandungi kristal druse akan memberi sensasi seperti sedang mengunyah pasir.

Manakala mengunyah kristal Raphide yang berbentuk jarum itu tadi akan menyebabkan kristal menembusi bahagian mulut haiwan dan manusia yang mengigitnya.

Namun begitu, kristal-kristal calcium oxalate tersebut bukanlah sebab utama keracunan, ini kerana ia hanya berfungsi sebagai wadah atau pembawa kepada bahan bertoksik dan beracun yang terkandung di dalamnya.

*Bayangkan kristal raphide ini seolah sebuah picagari yang mengandungi racun.

Menurut pakar, terkandung di dalam kristal ini, pelbagai bahan-bahan yang bertoksik kepada manusia dan haiwan lain. Contohnya seperti sejenis enzim proteolytic yang dikenali sebagai (dumbcain), cyanogenic glycoside yakni sejenis bahan yang menyebabkan kontraksi pada otot, dan juga protoanemonin yang boleh menyebabkan berlakunya keradangan pada bahagian farinks dan larinks.

Walau bagaimanapun, bahan spesifik atau penyebab utama kepada ketoksikan dimiliki Dieffenbachia ini masih lagi tidak diketahui sepenuhnya.

Sebagai fakta tambahan:

Disebabkan tumbuhan Dieffenbachia ini dikenali beracun, masyarakat Orang Asli Amazon telah menggunakannya cecair yang didapatkan sebagai racun ampuh untuk disapukan pada anak panah mereka.

RUJUKAN:

Arditti, Joseph. and Eloy Rodriguez. 1982. Dieffenbachia: Uses, Abuses And Toxic Constituents: A Review. Journal of Ethnopharmacology, 5, 293 – 302.

Cote, Gary G. 2009. Diversity and distribution of idioblasts producing calcium oxalate crystals in Dieffenbachia seguine (Araceae). American Journal of Botany Volume 96, Issue 7.

Fochtman, F. W., J. E. Manno, C. L. Winek and J. A. Cooper. 1969. Toxicity of the genus Dieffenbachia. Toxicology and Applied Pharmacology.

G. Dore, William. 1963. Crystalline Raphides in the Toxic Houseplant Dieffenbachia.

Franceschi, Vincent R., Harry T. Horner, and Jr. 1980. Calcium Oxalate Crystals in Plants. Botanical Review, Vol. 46, No. 4, pp. 361-427


Perlembagaan Melayu Sebelum British

Perlembagaan Melayu sebelum Kedatangan British. Apabila Raja Iskandar membuka Melaka, baginda mendirikan perlembagaan Melaka atau dinamakan juga istiadat negeri:

“Ialah yang pertama baginda berbuat menteri yang empat orang duduk di balai akan mengacarai dan berbuat, bentara berdiri di tapakan, empat puluh sebelah, akan menyampaikan barang suatu titah raja dan membuat segala anak tuan-tuan akan biduanda kecil, pekerjaannya akan membawa segala alat raja.”

Menurut Hood Philip & Jackson, perlembagaan itu:

“The system of laws, customs and conventions which define the composition and powers of organs of the state, and regulate the relations of the various state organs to one another and to the private citizen.”

Bermula di bawah sepohon pokok di Sungai Bertam, peluasan jajahan Kerajaan Melayu Melaka dikatakan berlaku sejak pemerintahan Megat Iskandar Shah, Raja Melaka yang kedua. Apabila Raja Melaka menganut Islam, sistem politik menerima pengaruh ajaran Islam yang meletakkan kedudukan seorang raja pada posisi lebih kukuh. Raja dijunjung kerana baginda dianggap bayangan Allah SWT di atas muka bumi.

Semasa pemerintahan Sultan Muhammad Shah (1424-1444) yang terkenal dengan keadilan, negeri Melaka bertambah besar, jajahan Melaka semakin meluas, arah Barat hingga Beruas Ujung Karang, arah ke Timur hingga Terengganu. Sultan Muhammad Shah dikatakan mengemaskini adat istiadat negeri dan menitahkan Hukum Kanun Melaka. Baginda juga membangunkan struktur politik Kesultanan Melayu Melaka sehingga terkenal sebagai sebuah kerajaan berdaulat.

Menurut Abdul Aziz Bari:

“The state administration system and constitutionalism were already in place when the British set foot on the Peninsula in the late 18th Century. One evidence is the 15th Century Sultanate of Malacca’s constitutional document, the Malacca Code or Kanun Undang-undang Malacca.”

Perhatikan itu, sebelum British menjejakkan kaki ke Tanah Melayu, telah pun ada sistem pentadbiran dan perlembagaan yang dicipta oleh orang Melayu sejak zaman Kesultanan Melayu Melaka. Malah belum dikira lagi undang-undang yang digunapakai sejak zaman Kedatuan Srivijaya yang menjadi empayar maritim terkenal satu dunia.

Kalau anda berminat nak baca topik sejarah Melayu seperti ini, beli buku kami, KITAB TAMADUN MELAYU di Shopee. Ada diskaun 20 peratus. Klik pautan ini untuk pembelian: https://bit.ly/3yv9D0N


Jerung Greenland: Jerung Gergasi Paling Lama Hidup Di Dunia

Jerung Greenland (nama saintifik: Somniosus microcephalus) adalah spesis jerung dari keluarga Somniosidae atau ‘jerung tidur’. Habitat haiwan ini hanya berada di utara Lautan Atlantik dan Lautan Artik. Nama lagi jerung ini adalah jerung kelabu dan ‘eqalussuaq’, nama panggilan bagi orang Inuit Greenland.

Rata-rata jerung Greenland berusia antara 300-500 tahun, menjadikan ia adalah haiwan vertebrata yang mempunyai jangka hayat terpanjang dunia. Jeung ini juga antara spesis jerung terbesar, sekumpulan dengan jerung paus yang juga bersaiz gergasi. Saiz jerung ini membesae sehingga 6.4 meter dan seberat 1,000 kilogram. Ada antara jerung ini mampu membesar sehingga 7.3 meter dan melebihi berat 1,400 kilogram.

Ciri-ciri fizikal jerung Greenland ini adalah ia mempunyai mencung yang bulat dan pendek, berbeza dengan jerung biasa, dan bermata kecil. Ia juga mempunyai sirip kecil dan juga bukaan insang yang kecil. Warna tubuh jerung biasanya kelabu-kepucatan dan hitam-keperangan

Dalam habitatnya, jerung Greenland adalah pemangsa teratas atau apex kerana tiada pemangsa lain mampu menandingi jerung ini. Biasanya jerung ini memburu jerung kecil, belut, ikan pari, ikan sebelah, ikan kod, dan pelbagai spesis ikan terumbu karang. Jerunhg ini juga mempunyai tebiat yang sama dengan jerung lain, iaitu menjadi pemakan bangkai, Apa saja jenis bangkai yang baru saja muncul di dasar laut, jerung Greenland pasti datang menjamah bangkai tersebut.

Walaupun jerung ini berpotensi menyerang manusia kerana sifat pemangsanya, namun tidak ada kes melibatkan jerung ini kerana habitat yang di tinggal: kawasan perairan sejuk dan hanya berenang di sekitar dasar laut.

Uniknya jerung ini, ia tidak berenang sepantas ikan jerung lain dengan hanya kelajuan 1.22 km/sejam dan mencapai kelajuan maksimum sehingga 2.6 km/sejam. Maka, jerung Greenland hanya bergantung kepada serangan mengejut apabila memburu mangsanya, berbanding kejar-mengejar seperti apa jerung lain biasa lakukan.

Masuk kepada ciri utama jerung Greenland iaitu mempunyai jangka hayat yang panjang, metabolima yang rendah dan berenang dengan kelajuan yang perlahan adalah factor utama kepada pemanjangan usia jerung ini. Pernah seekor jerung ditangkap pada tahun 1936 untuk tujuan kajian dan ditangkap semula pada 1952. Dianggarkan jerung Greenland membesar dalam purata 0.5-1 cm setahun saja.

Pada tahun 2016, sebanyak 28 buah specimen jerung Greenland dikaji untuk menentukan usia jerung itu dengan menggunakan teknik pentarikhan karbon terhadap mata specimen. Keputusannya, rata-rata specimen berusia purata 120-392 tahun, berkemungkinan besar jerung-jerung ini lahir pada tahun sekitar 1504 dan 1744. Mencapai usia 150 tahun, jerung Greenland mencapai tahap akil baligh.

Selain mempunyai usia yang panjang, jerung Greenland mempunyai daging yang bertoksik untuk dijadikan sebagai sumber makanan kepada pemangsa lain dan manusia. Jerung ini mempunyai ketumpatan sejenis urin bernama trimethylamine N-oxide (TMAO) yang tinggi di dalam tisu badan yang bertujuan meningkatkan keapungan tubuh jerung itu. Memandangkan jerung Greenland menetap di dasar laut, kepekatan urin yang tinggi diperlukan.

Walaupun daging jerung tersebut beracun, namun orang Inuit tetap menjadikannya sebagai sumber makanan mereka, jika racun tersebut boleh dibuang dari daging. Daging jerung akan direbus banyak kali, dikeringkan atau diawet selama beberapa bulan, kemudian kæstur hákarl terhasil iaitu makanan tradisi orang Iceland. Jika ingin memakannya, daging itu ditanam dalam tanah selama 6-8 minggu, kemudian daging itu dikeluarkan dan digantung untuk mengeringkan selama beberapa bulan lagi.

Hubungan orang Inuit dengan jerung Greenland wujud melalui kisah lagenda tentang jerung Greenland pertama bernama Skalugsuak. Kisah itu menceritakan seorang wanita tua membasuh rambutnya dengan urin, kemudian mengeringkannya dengan kain. Kain yang wanita tua itu gunakan telah ditiup angin dan terjatuh di laut dan kain itu menjadi Skalugsuak.

Jerung Greenland juga mempunyai unsur kosmologi yang warga Inuit di Kanada dan Greenland percaya akan perkaitan jerung dengan dewa-dewi sembahan mereka. Orang Inuit dari kota Igloolik, Kanada percaya bahawa jerung itu hidup dalam tembikar berisi urin milik dewi Sedna, iaitu dewi laut. Jerung itu juga berperanan menjadi roh pembantu bomoh.

Status konservasi Jerung Greenland adalah Near Threatened (Hampir Terancam) namun populasi jerung ini masih terkawal walaupun orang Iceland masih memburunya untuk meneruskan budaya makanan tradisi mereka. Para pengkaji jerung sekarang masih menjaga ekosistem jerung ini yang masih aman berenang di dalam habitatnya.

RUJUKAN:

MacNeil, M. A.; McMeans, B. C.; Hussey, N. E.; Vecsei, P.; Svavarsson, J.; Kovacs, K. M.; Lydersen, C.; Treble, M. A.; et al. (2012). “Biology of the Greenland shark Somniosus microcephalus”. Journal of Fish Biology. 80 (5): 991–1018

Yancey, Paul H.; Gerringer, Mackenzie E.; Drazen, Jeffrey C.; Rowden, Ashley A.; Jamieson, Alan (2014). “Marine fish may be biochemically constrained from inhabiting the deepest ocean depths”. Proceedings of the National Academy of Sciences of the United States of America. 111 (12): 4461–5

Watanabe, Yuuki Y.; Lydersen, Christian; Fisk, Aaron T.; Kovacs, Kit M. (2012). “The slowest fish: Swim speed and tail-beat frequency of Greenland sharks”. Journal of Experimental Marine Biology and Ecology. 426–427: 5–11


Hari-Hari Terakhir Tun Abdul Razak

Menjelangnya 14 Januari saban tahun, Malaysia akan memperingati hari di mana hilangnya seorang permata negara. Pada tarikh ini di dalam tahun 1976, pemimpin yang disayangi ramai, Tun Abdul Razak Hussin telah kembali ke pangkuanNya setelah bertarung peny4k1t leukemia bertahun lamanya.

Sekitar hujung 60an dan awal dekad 70an, Tun Abdul Razak disahkan menghidap pen4ki1 Leukemia. Beliau telah mendapatkan rawatan di Paris dan London bagi mengubati peny4k1tnya itu.

Doktor yang merawat Tun Razak menganggarkan bahawa Tun mempunyai 6 tahun sahaja untuk hidup. Menyedari, masa yang ada tidak mencukupi, Tun sebaik mungkin menghabiskan masanya itu dengan berbakti kepada rakyat.

Rahsia pen4k1tnya itu hanya diketahui oleh beberapa kenalan rapat sahaja seperti Tun Dr Ismail, rakan rakibnya merangkap Timbalan Perdana Menteri. Malah, isterinya Tun Rahah dan anak-anaknya yang lain tidak mengetahui tentang kesihatan bapanya itu. Tun Dr Ismail juga turut menawarkan doktor peribadinya, Dr Macpherson untuk merawat Tun Abdul Razak.

Menjelang tahun 1974, keadaan fizikal Tun Razak berubah ketara. Beliau tampak kelihatan kurus tetapi masih gagah. Ramai yang berfikir bahawa Tun sedang sakit tapi mereka untuk bertanya, sakit apakah yang Tun sedang hadapi.

Tahun 1975 merupakan tahun yang paling sibuk buat Tun Abdul Razak. Di dalam tahun itu sahaja, beliau telah merasmikan lebih 50 acara rasmi sepanjang tahun itu. Antara acara tersebut termasuklah merasmikan Sekolah Penerbangan TUDM, merasmikan pembukaan Masjid Jamek Kampung Batu dan berbagai lagi. Malah, Tun juga sempat mengadakan lawatan diplomatik ke negara-negara luar seperti Indonesia, Britain, Sweden dan Perancis.

Satu upacara yang paling bermakna buat Tun Razak ialah apabila beliau ditauliahkan sebagai Peguambela dan Peguamcara di Mahkamah Tinggi Kuala Lumpur pada 10 Mac 1975. Walaupun Tun sudah ditauliahkan sebagai peguam di London ketika beliau menuntut di sana, beliau menyifatkan pentauliahannya di Kuala Lumpur ini sebagai kepuasan buat dirinya.

Di samping kegembiraan beliau itu, terselit secebis kekecewaan lagi lagi kepada anak bangsanya yang tidak pernah berubah walaupun bermacam rancangan telah dilakukan. Beliau sering mengeluh kepada pegawai-pegawainya, “Apa lagi yang saya hendak buat dengan mereka ini”

Menjelang akhir 1975, kesihatannya bertambah buruk, beliau banyak menghabiskan masanya bersama keluarga berbanding di pejabat. Pada satu malam di bulan Disember, dengan dihadiri oleh beberapa orang sahaja, Tun Razak telah terbang ke London dari Singapura untuk merawat peny4k1tnya.

Tun Razak akhirnya dirawat di London Clinic pada 22 Disember 1975. Doktor menganggarkan keadannya akan bertambah buruk sehingga Krismas.

Walaubagaimanapun, kesihatan Tun tampak pulih hari demi hari sehinggalah 12 Januari di mana kesihatannya kembali memburuk. Dua hari kemudian, akhirnya Tun Abdul Razak yang disayangi oleh segenap rakyat akhirnya menghembuskan nafas yang terakhir beribu batu dari tanah kelahirannya.

Dua hari sebelum pemergiannya, Tun Razak sempat memberitahu sahabat karibnya Taib Andak bahawa beliau akan pergi dan merahsiakannya dari isterinya. Beliau juga teringin untuk melihat anak bongsunya, Nazir. Walaubagaimanapun,  ketika bersiap untuk ke London, Nazir menerima berita bahawa ayahnya telah pergi untuk selamanya.

Pemergian mengejut Tun Abdul Razak menyedarkan rakyat bahawa di sebalik senyuman Tun, terdapat kes4kitan yang hanya dirasasi oleh beliau sahaja. Walaupun di4nc4m peny4k1t yang membvnvh, namun Tun Razak tetap gagah membangunkan negara demi anak bangsa yang tercinta.

RUJUKAN:

Samad, D. (2017, March 16). Tun Razak’s final journey: New Straits Times. Retrieved January 15, 2021, from https://www.nst.com.my/news/2016/01/122302/tun-razaks-final-journey

Mahmud, A. N., Salleh, M. H., & Harun, A. G. (2011). Biografi Tun Abdul Razak: Negarawan dan patriot. Bangi: Penerbit Universiti Kebangsaan Malaysia.


Sejarah Hidup Attila The Hun

Sebut nama Attila the Hun, anda membayangkan lagak segak pelakon aksi Scotland, Gerard Butler sebagai Attila dalam minisiri Attila (2001). Atau lagaknya yang menakutkan pihak musuh dalam siri permainan video strategi Total War: Barbarian Invasion. Tetapi siapa sebenarnya lelaki yang menjadi mimpi ng3ri pada dekad-dekad terakhir Empayar Rom Barat itu?

Attila dikatakan lahir pada tahun 406 Masihi tetapi ramai sejarawan mempertikaikan tarikh tersebut. Perkara ini mengundang kekesalan sejarawan Peter Heather kerana disebabkan kekurangan maklumat tepat tentang orang Hun, ia mengakibatkan maklumat terhad terhadap bangsa berkenaan termasuk tahun kelahiran  dan ibu bapa sebenar pemerintah puak Hun itu.

Yang pasti, keluarga bangsawan dan pemerintah Hun bukan seperti puak-puak gasar lain. Ini kerana mereka mendapat pendidikan yang baik termasuk Bahasa Latin dan Goth, strategi dan latihan pep3rangan serta diplomasi.

Dalam kes Attila, beliau dan abangnya Bleda mendapat latihan mem4nah, bermain p3dang dan menunggang kuda. Malah, tidak terkejut sekiranya kedua-duanya ada apabila bapa-bapa saudara mereka, Octar dan Rugila/Rua yang memerintah puak Hun ketika itu menerima kehadiran duta-duta Rom. Octar dan Rugila memerintah puak tersebut sekitar akhir 420-an dan awal 430-an Masihi.

Sebelum Attila, puak Hun sememangnya dikenali sebagai puak bers3njata yang digeruni ramai. Kelebihan mereka ialah keupayaan t3ntera berkuda mereka yang meny3rang habis-habisan pihak musuh tanpa henti. Rahsia mereka didedahkan oleh sejarawan Michael Lee Lanning dalam banyak aspek.

Pertama, pakaian p3perangan mereka bersifat kalis air dan lembut kerana telah dilumur dengan lemak haiwan. Kedua, mereka turut memakai topi besi dan pelindung berantai pada bahagian leher dan bahu sebagai pelindung dari s3rangan batu dan anak p4nah. Ketiga, kasut bulu yang sesuai digunakan semasa menunggang kuda. Semua ini menjadikan t3ntera k4valri Hun sebagai pasukan yang amat digeruni ramai termasuk Rom.

Selepas Octar dan Rugila meninggal dunia pada tahun 434, kuasa pemerintahan puak Hun kini jatuh ke tangan dua bersaudara itu. Pada awalnya, kedua-duanya bersetuju menjadi pemerintah bersama puak Hun. Antara langkah awal mereka ialah mengadakan perdamaian dengan Empayar Rom Timur/Byzantine yang diperintah Maharaja Theodosius II ketika itu.

Rundingan kedua-dua pihak menyaksikan pihak Byzantine bersetuju membayar puak Hun 700 paun emas setahun sebagai jaminan perdamaian. Tetapi beberapa tahun kemudian, Attila mengetuai puak itu meny3rang bandar-bandar empayar berkenaan atas alasan Theodosius II gagal membayar jumlah yang dinyatakan. Bagi mengelak Contantinople menjadi mangsa amukan mereka, Byzantine bersetuju membayar pihak Hun 2,100 paun emas setahun.

Selepas pemeteraian perjanjian damai itu pada tahun 443, puak Hun dikatakan kembali ke lembah Hungary. Sumber-sumber Rom tidak merekodkan secara jelas apa yang berlaku semasa puak Hun berada di situ selama beberapa tahun. Yang pasti, Attila dikatakan tidak mahu lagi berkongsi kuasa dengan abangnya itu dan mahu menjadi pemerintah puak Hun tunggal.

Penulis Rom, Priscus mendakwa Attila merampas kuasa pada tahun 445 Masihi selepas mengatur plot pembvnvhan Bleda. Dari situlah, beliau mula mengatur s3rangan seterusnya dan Byzantine bakal merasa bahana gerombolan mereka.

Pada tahun 447, Attila menggerakkan s3rangan lebih besar ke atas jajahan Rom di rantau Balkan dan Greece. Seperti biasa, s3rangan tersebut mengorbankan ramai warga Rom dan ia memberi peluang kepada orang-orang Hun menjarah bandar-bandar berkenaan. Walaupun pihak Byzantine berjaya mengekang mereka di Thermopylae, Attila sekali lagi mengenakan syarat lebih berat kepada mereka sebagai jaminan perdamaian Hun-Rom Timur.

Mungkin ramai menggaru kepala mengapa Attila pada masa ini belum mensasarkan Rom Barat. Jawapannya, Flavius Aetius. Aetius bukan orang lain dalam kalangan orang Hun kerana pernah dibuang negeri di wilayah mereka pada tahun 433 Masihi dan merupakan sekutu beliau di Rom Barat. Terima kasih kepada pejvang-pejvang Hun yang dikirim Attila, ia membantunya menewaskan pemberontakan Bagaudae dan 4ncaman puak Visigoth.

Namun begitu, semua itu berubah pada musim bunga 450. Kekanda Maharaja Valentinian III, Honoria mengirim surat dan cincin pertunangan kepadanya dengan tujuan memohon bantuan melepaskan diri daripada perkahwinan dengan seorang senator yang diatur baginda. Attila yang ketika itu memiliki beberapa orang isteri (bilangan sebenar tidak diketahui) menganggap surat tersebut sebagai satu lamaran perkahwinan.

Justeru, Attila kemudiannya mengirim surat kepada pihak Rom yang mahukan Honoria sebagai isteri dan separuh daripada saki-baki jajahan Rom Barat sebagai mas kahwin. Kekanda Valentinian III menolak perkara tersebut tetapi bila diketahui oleh baginda, ia membuatkannya rasa murka teramat. Honoria bernasib baik selepas campur tangan bonda mereka, baginda kemudiannya dihukum buang negeri dan bukan dibvnvh seperti dimahukan Valentinian III.

Attila yang sentiasa mencari alasan meny3rang Rom Barat melihat situasi ini menjustifikasikan kehadirannya di situ. Justeru, beliau mengetuai ketumbukan besar Hun seramai 200,000 orang tetapi sejarawan Jordanes menyifatkan bilangan mereka sebenarnya jauh lebih ramai. Kehadiran mereka di Belgica (Belgium moden) dan Gaul (Perancis moden) mengakibatkan ramai orang awam melarikan diri.

Dengan bilangan t3ntera sebegitu rupa, Rom Barat dan Visigoth mengetepikan seketika permusuhan mereka dan bersetuju membentuk satu pasukan pakatan khas untuk Attila. Pasukan ini dikatakan mempunyai kekuatan antara 30,000 hingga 80,000 orang dan dipimpin oleh Aetius dan pemerintah Visigoth, Theodoric I.

Kedua-dua angkatan bertembung di Lembah Catalaunian dan pert3mpuran di lembah berkenaan merupakan antara yang paling berd4rah pernah direkodkan dalam sejarah ketika itu. Attila yang dikatakan kebal tewas dan terpaksa melarikan diri dari medan p3rang dengan Aetius dan sekutu-sekutunya meraih kemenangan mengejut. Tetapi pihak Visigoth membayar harga yang mahal menerusi kemangkatan raja mereka, Theodoric I.

Dengan Attila melarikan diri, pakatan Rom-Visigoth boleh saja mengejar mereka dan menamatkan terus 4ncaman beliau. Tetapi Aetius melihat kekalahan tersebut sudah cukup untuk memaksanya kembali kepada status mereka sebelum ini iaitu sebagai sekutu. Keputusan itu turut disokong oleh pemerintah puak-puak lain yang bersama pihak Rom-Visigoth yang bimbang kedudukan mereka ter4ncam sekiranya mereka pergi terlalu lama.

Attila tidak putus asa dan memilih meny3rang Itali pada tahun berikutnya. Seperti penduduk Gaul dan Belgica lain, ramai memilih melarikan diri dan membiarkan puak Hun menjarah harta benda mereka. Malah, penghijrahan penduduk-penduduk ini sebenarnya turut menyumbang kepada asal-usul Venice yang bermaksud Bandar Jambatan-Jambatan.

Pemilihan lokasi tersebut dibuat kerana puak Hun tidak suka kawasan berair dan menjejaskan keupayaan t3ntera berkuda mereka. Keadaan ini memaksa puak Hun yang dipimpin Attila berundur dan mengalihkan tumpuan kepada bandar-bandar lain yang boleh dijarah. Tetapi atas sebab yang tidak diketahui, ketumbukan Hun memilih berhenti di Sungai Po.

Tidak diketahui apa sebab yang mendorong mereka berbuat demikian. Antara spekulasi yang dibangkitkan sejarawan-sejarawan ialah angkatan Attila kehabisan bekalan akibat masalah kebvluran yang teruk di Itali selama dua tahun. Keadaan ini memberi kesan buruk kepada angkatannya dan memaksa beliau menghentikan usaha tersebut.

Ada pula melihat Attila berbuat demikian selepas diingatkan para penasihatnya tentang nasib yang menimpa komander Visigoth, Alaric I. Alaric I yang menjarah Rom pada tahun 410 Masihi kemudiannya m4ti tidak lama selepas itu. Ini menunjukkan sebarang s3rangan ke atas Rom dianggap membawa malang kepada para pelakunya.

Sesetengah lagi melihat ia berpunca daripada usaha diplomasi yang digerakkan Paus Leo I. Rombongan Leo I diutus oleh Valentinian III sebagai cara merundingkan keamanan antara pihak Rom dengan pihak Hun. Walaupun keputusan diskusi tidak diketahui, yang pasti pertemuan tersebut mendorong Attila dan angkatannya berundur dari bumi Itali dan kembali ke Hungary.

Pada tahun 453, Attila merancang kembali ke Constantinople dan mengganggu pemerintahan Maharaja Marcian dari Byzantine. Marcian menjadi sasaran kerana enggan meneruskan polisi Theodosius II yang membayar sejumlah besar emas kepada pihak Hun sebagai jaminan keamanan. Perkara ini berlaku sejak tahun 450 tatkala pihak Hun sibuk dengan kempen mereka di Gaul dan Itali.

Di sebalik kesibukan merancang operasi ket3nteraan terbarunya itu, itu tidak menghalang Attila berkahwin lagi, kali ini dengan seorang wanita muda bernama Ildico. Pada malam perkahwinan mereka, sang pengantin lelaki berpesta habis-habisan termasuk minum sejumlah besar arak.

Keesokan harinya, pengawal-pengawalnya merasa pelik ke mana pergi kelibat pemerintah mereka itu. Lantas, mereka memeriksa khemah Attila dan alangkah terkejutnya mereka melihatnya tidak bernyawa di atas katil. Sementara Ildico pula menangis teresak-esak di sisi m4yat suaminya itu.

Ramai berspekulasi punca sebenar kem4tian Attila sehingga hari ini. Ada melihat ia sebenarnya plot pembvnvhan yang diatur Marcian bagi melemahkan kedudukan puak Hun dengan Ildico memasukkan r4cun dalam makanan atau araknya. Ada pula menganggap ia sebagai satu kemalangan mengejut sementara sesetengah melihat insiden sebegini sebagai amaran kepada kaki botol agar tidak minum berlebihan.

Yang pasti, Priscus merekodkan m4yatnya ditempatkan dalam tiga buah keranda yang diperbuat daripada emas, perak dan besi. Angkatan Hun kemudiannya mengalihkan aliran sebatang sungai bagi membolehkan m4yat mereka itu ditanam di dasar sungai yang kering sebelum aliran air dikembalikan kepada asal. M4yat Attila ditanam bersama ratusan s3njata pihak musuh yang dikalahkan dan pelbagai khazanah termasuk barang kemas dan wang emas.

Sehingga hari ini, lokasi sebenar kuburnya masih menjadi misteri. Dengan nilai khazanah yang dikatakan tidak ternilai itu, sudah pasti ia menarik minat ramai. Tetapi dengan ketiadaan keranda dan khazanah yang ditanam bersamanya, ramai mengesyaki kubur Attila sebenarnya dijarah bertahun-tahun selepas kem4tiannya.

RUJUKAN:

Andrews, Evan. (2018). 7 Lost Burial Sites. History. https://www.history.com/news/7-lost-burial-sites

Mark, Joshua. (2018). Attila the Hun. Ancient.eu. https://www.ancient.eu/Attila_the_Hun/

Pruitt, Sarah. (2016). 8 Things You Might Not Know About Attila the Hun. History. https://www.history.com/news/8-things-you-might-not-know-about-attila-the-hun


La Isla De Las Munecas – Pulau Patung Berhantu Mexico

Tidak
sah di mana-mana negara, ada saja tempat yang dianggap menakutkan penduduk
tempatan tetapi berpotensi menjadi tempat tarikan pelancong. Yalah, memang
benar ia menjadi sumber ekonomi penduduk tempatan tetapi tahanlah kalau ada
berlari dengan selipar di tangan dan kaki berlari laju macam Road Runner. Bagi
penduduk Mexico City, Pulau Anak Patung atau La Isla de las Munecas ini
terkenal dengan lambakan anak patungnya yang menakutkan yang diletakkan sekitar
pulau berkenaan oleh bekas pemilik pulau, mendiang Julian Santana Barrera.

Pulau
ini bukanlah pulau semulajadi tetapi ia sebenarnya chinampa/pulau terapung yang
terhasil daripada kebijaksanaan kejuruteraan masyarakat Mesoamerikanya di Lembah
Mexico satu ketika dahulu. Ia terletak di Tasik Teshuilo berhampiran
terusan-terusan Xochimilco, salah satu daripada 16 kawasan yang membentuk
Mexico City. Kisah pulau ini bermula pada tahun 1950-an apabila Barrera,
memilih untuk hidup sebagai seorang penyendiri dan meninggalkan anak dan
isterinya lalu menjadikan pulau ini sebagai tempat tinggalnya hinggalah ke
akhir hayatnya.

Semasa
berada di Las Munecas, Barrera mendakwa dirinya dihantui hantu seorang budak
perempuan yang lemas di sebuah terusan berhampiran. Dia mendakwa selalu
mendengar tangisan hantu kanak-kanak itu dan mendengar bunyi tapak kakinya pada
waktu malam. Ada percaya insiden itu benar-benar berlaku dan Barrera yang
menjumpai mayatnya tetapi dihantui dengan penyesalan kerana gagal menyelamatkan
kanak-kanak perempuan itu. Ada juga mendakwa perkara tersebut tidak berlaku dan
menganggap ia sekadar imaginasi liar pertapa itu.

Tanpa
mengambil kira pandangan orang, Barrera berusaha menenangkan semangat
kanak-kanak itu. Ada percaya tidak lama selepas mayat kanak-kanak perempuan itu
ditemui, dia menemui sebuah anak patung yang terapung di terusan dipercayai
milik kanak-kanak itu. Melihatnya sebagai tanda dari hantu kanak-kanak itu,
Barrera mengambil anak patung itu dan menggantungnya pada sebatang pokok
sebagai tanda penghormatan kepada semangat kanak-kanak itu.

Bagaimanapun,
dia tidak berhenti di situ saja. Setiap kali ada anak patung yang terapung di
terusan atau ditemui dalam lambakan sampah berhampiran rumahnya, patung-patung
ini akan diambil dan digantung di pokok-pokok. Selain itu, Barrera turut
menukar hasil pertanian yang dikerjakannya di Las Munecas dengan anak-anak
patung milik penduduk tempatan. Selain digantung di pokok-pokok, ada juga
sesetengah anak patung yang diambil disimpan di kabinnya.

Bagi setiap anak patung yang diambil, dia tidaklah mengambil inisiatif membersihkan atau membaiki anak patung yang dijumpai. Sebaliknya, Barrera menggantung saja setiap anak patung yang ditemuinya walaupun ia dalam keadaan lusuh atau sudah rosak. Justeru bagi pengunjung yang berkunjung ke Las Munecas, usah terkejut jika melihat ada anak patung yang kehilangan mata atau anggota badan.

Dan terima kasih kepada pendedahan cuaca, peluang untuk anak-anak patung ini menjadi lusuh semakin bertambah. Jadi, jangan terkejut jika ada pelancong membuat langkah seribu kerana menyangka melihat hantu kerana aura seram yang dibangkitkan oleh anak-anak patung lusuh ini.

Tetapi bagi Barrera, patung-patung ini dianggap peneman utama dan pelindungnya semasa di Las Munecas. Sejak itu, pulau buatan ini mula menarik perhatian orang ramai dan dia tidak keberatan menjadi pemandu kepada pelawat yang berminat melihat patung-patung di situ. Pada tahun 2001, Barrera meninggal dunia tanpa dinyatakan sebab kematian.

“Ada berpandangan dia mati akibat sakit jantung tetapi ada penduduk tempatan berpandangan dia berkemungkinan mati lemas di tempat sama hantu kanak-kanak perempuan itu mati. Selepas Barrera tiada, penduduk tempatan melihat Las Munecas berpotensi sebagai tarikan pelancong dan menyelenggara kawasan pulau itu. Sejak ia muncul di beberapa artikel akhbar dan rancangan televisyen, ia menjadi antara tempat tumpuan pelancong di Mexico City dan ada juga meninggalkan anak patung di situ sebagai satu cara meneruskan usaha Barrera.

RUJUKAN:

DHWTY.
(2019). Is the Island of Dolls Haunted? An Eerie Tribute to a Little Mexican
Girl. Ancient-Origins. https://www.ancient-origins.net/unexplained-phenomena/island-dolls-0011771


Membidas Falasi Bumi Pegun

Bagi yang menghormati ilmu berdasarkan bidangnya, kepercayaan Bumi pegun tentu sekali akan mendapat reaksi keanehan. Namun, terdapat segelintir yang meletakkan kepercayaan kepada golongan bukan ahli dan menyerahkan diri kepada geosentrisme. Perkataan “geo-” dan “-sentrisme” merujuk kepada “Bumi ditengah-tengah”, yakni satu model yang mana planet Bumi digambarkan pegun (tidak berputar). Model ini amat bercanggah dengan fakta moden iaitu heliosentrisme (“helio-” adalah Matahari).

Geosentrisme pada hari ini adalah warisan daripada Barat, atau lebih khusus lagi Yunani. Selama 1,500 tahun, model ini diterima sebagai rasmi atas kesesuaian untuk menjelaskan angkasa seperti pergerakan planet misalnya. Begitu juga dengan heliosentrisme, yang pernah dinafikan Aristotle (384 SM – 322 SM). Yang perlu diketengahkan adalah kelemahan pemahaman para ahli astronomi pada ketika itu, yang masih belum mempunyai peralatan dan teknologi mencukupi.

Maka Aristotle menafikan heliosentrisme atas perubahan cahaya Zuhrah yang beliau tidak tahu mempunyai fasa-fasa seperti Bulan. Beliau juga percaya bahawa jika Bumi bergerak, kedudukan bintang semestinya akan berubah-ubah. Jelas diketahui pada hari ini bahawa kedudukan bintang terletak terlalu jauh untuk memberikan sebarang perubahan dari segi pemerhatian. Bayangkanlah jika bintang paling dekat dengan Matahari pun terletak sejauh empat tahun cahaya. Dengan prasarana sedia ada, manusia akan tiba di sana dalam masa 80,000 tahun.

Geosentrisme kemudian dinaiktaraf oleh Claudius Ptolemy. Menurut model beliau, semua objek angkasa mengelilingi satu pusat dalam sejenis orbit bernama ‘epicycle’. Objek tersebut turut bergerak dalam satu lagi orbit bernama ‘deferent’. Untuk memudahkan pemahaman, Bulan boleh dijadikan contoh. Bulan kini mengelilingi Bumi dalam perjalanan ‘epicycle’ dan mengikuti Bumi dalam orbit ‘deferent’.

Cuma makin lama, makin banyak persoalan timbul. Sekitar 1020, seorang ulama’ bernama Abu Sa’id al-Sijzi berpendapat bahawa Bumi mempunyai paksi putaran sendiri. Al-Biruni pula mendapati bahawa pergerakan di langit sebenarnya berlaku akibat pergerakan Bumi. Persoalan demi persoalan, model geosentrisme akhirnya diruntuhkan oleh sarjana-sarjana hebat Barat seperti Nicolas Copernicus, Galileo Galilei dan Isaac Newton. Usaha mereka turut mengundang amarah daripada institusi gereja.

Pada abad ke-16, Nicolas Copernicus mula mengkaji pemerhatian-pemerhatian ahli-ahli astronomi silam. Beliau berpendapat bahawa usaha mereka lebih mudah dijelaskan jika digunakan model heliosentrisme. Maka beliau menerbitkan kiraan beliau dalam model tersebut pula, yang mana setiap planet sedang mengelilingi Matahari. Namun, usaha beliau tidak begitu berjaya, kerana ramalan-ramalan beliau tidaklah jauh lebih tepat berbanding sistem lama. Maka tiada bukti kukuh untuk mengatakan Bumi mengelilingi Matahari sehinggalah lebih kurang 100 tahun kemudian apabila teleskop diciptakan.

Galileo Galilei memecahkan model geosentrisme setelah mendapati bulan-bulan Muystari tidak mengelilingi Bumi. Beliau juga mengenalpasti fasa-fasa Zuhrah, yang menjadi masalah kepada Aristotle. Beliau dipenjarakan atas usaha beliau, kerana mengganggu kepercayaan gereja. Usaha golongan pro-heliosentrisme tidak terhenti. Johannes Kepler menyambung penyusunan bata-bata yang akan mendirikan institusi heliosentrisme. Beliau tidak menggunakan konsep bulatan, sebaliknya elips. Dan dengan kombinasi heliosentrisme serta orbit elips, sistem yang baru dibuat beliau adalah lebih mudah dan tepat berbanding model geosentrisme.

Pada 1687 pula, Isaac Newton menerbitkan hasil kajian beliau mengenai graviti. Maka dengan sumber-sumber baru, geosentrisme akhirnya lenyap sebagai bahan sejarah semata-mata. Kajian demi kajian hasil daripada keringat sarjana-sarjana pakar angkasa makin mengukuhkan lagi konsep heliosentrisme. Hari ini heliosentrisme sudahpun cukup sifat dan matang dalam sains. Manakala geosentrisme pula kekal sebagai warisan silam yang tidak cukup asas, hanya untuk golongan anti-Barat dan anti-sains semata-mata.

Geosentrisme gagal menunjukkan pergerakan planet yang tepat. Contohnya Marikh akan berkelihatan berpatah balik daripada orbitnya pada 5 Julai 2018. Pada asalnya, Marikh elok sahaja bergerak di langit, sebelum membuat sedikit bulatan di langit dan kemudian meneruskan pergerakannya merentasi langit. Proses ini dikenali sebagai “retrograde motion” yang sudah sekian lama menghantui ahli-ahli astronomi silam. Berdasarkan simulasi, hanya model heliosentrisme sahaja yang menepati jenis pergerakan ini. Manakala proses bagi geosentrisme didapati tidak seiringan dengan keadaan sebenar di langit.

Inilah realiti yang membenamkan geosentrisme. Harus diakui bahawa heliosentrisme tidak sama sekali berdiri atas dakyah Barat, khususnya NASA untuk memesongkan umat Islam dariada al-Qur’an. Hujah sedemikian hanya berbaur kebaculan, lebih memalukan apabila menunggang ayat al-Qur’an seperti:

“Dan Dia lah (Tuhan) yang telah menjadikan malam dan siang, serta matahari dan bulan; tiap-tiap satunya beredar terapung-apung di tempat edaran masing-masing (di angkasa lepas).” – Surah al-Anbiya, 33.

“(Dengan ketentuan yang demikian), matahari tidak mudah baginya mengejar bulan, dan malam pula tidak dapat mendahului siang; kerana tiap-tiap satunya beredar terapung-apung di tempat edarannya masing-masing.” – Surah Yaa-Sin, 40.

Kedua-dua ayat ini memetik bahawa Matahari mempunyai orbit. Namun, tidak sama sekali ini bermakna Matahari mengelilingi Bumi. Hakikatnya, Matahari sentiasa mengelilingi Pusat Galaksi pada kelajuan 828,000 km/j (230 km/s) dan melengkapi satu pusingan setiap 230 juta tahun. Maka paranoia terhadap Barat jelas sekali tidak mempunyai sebarang asas. Masalah sebegini menjadi lebih keruh apabila agamawan melibatkan diri secara membabi-buta. Contohnya, Mufti Besar Arab Saudi iaitu Abul Aziz ibnu Baz mulanya percaya Bumi sebenarnya datar. Dia mengecam buku-buku teks yang mengikuti “dusta” iaitu heliosentrisme.

Dia berubah fikiran apabila berhubung dengan Putera Sultan bin Salman, selaku seorang angkasawan Saudi. Namun, beliau berpihak kepada geosentrisme pula. Jelas sekali para agamawan jika bukan ahli bidang tidak sesuai dijadikan rujukan. Perkara pertama yang harus dibuat untuk menelusuri sesuatu ilmu adalah secara menghormatinya.


Sejarah Tanah Kubur Yang Sangat Menakjubkan

Tanah Perkuburan
sering dikaitkan dengan kesedihan, tempat berhantu, kemurungan dan sentiasa
sunyi dari tatapan manusia. Namun tahukah anda bahawa suatu masa dahulu, tempat
ini di kebanyakan tempat di dunia tidaklah seperti yang kita kenali hari ini?
Ayuh, bersama saya dalam artikel pendek lagi ringkas, menyelami sejarah kubur
itu sendiri.

Dalam kebanyakan sejarah manusia, kita tidaklah bermula dengan mengebumikan jasad yang sudah meninggal dunia. Kebanyakan tamadun di dunia biasanya akan mencampakkan m4yat manusia dari tebing tinggi, meningalkannya di dalam gua, membiarkan hanyut di sungai atau laut, dikaramkan di dasar tasik, ditinggalkan di puncak gunung, dibakar sampai abu, bahkan lebih dasyat, menjadi mangsa kannibalism sesama manusia yang lainnya.

Pada zaman dahulu, mereka yang dikuburkan ini adalah melibatkan seseorang yang didapati telah melanggar peraturan, undang-undang dan adat sehingga terhalau dari kasta sehingga akhirnya mereka ditanam kerana mahu diasingkan dari ritual penanaman biasa puak atau bangsa mereka. Namun, lambat laun manusia mula menyedari faedah yang diperolehi daripada pengebumian m4yat daripada ritual-ritual lain yang disebutkan awal tadi.

Contohnya, pengebumian akan mengelakkan m4yat menjadi mangsa binatang buas, menghalang penyebaran bau busuk dan juga melindungi pemandangan m4yat itu sendiri mereput di dalam tanah. Lantas, amalan pengebumian itu mula menjadi norma, bahkan m4yat turut ditanam bersama dengan alatan-alatan yang dibawa ketika hidup konon untuk bekalan di alam barzakh dan akhirat kelak.

Berdasarkan sejarah, manusia pertama yang mungkin ditanam dalam sejarah tamadun manusia adalah kira-kira 120, 000 tahun yang lalu. Amalan pengebumian terawal secara berkelompok dapat dijejak di sekitar Afrika Utara dan Asia Barat kira-kira 10, 000 sehingga 15, 000 tahun yang lalu. Contohnya, bangsa nomad Scythia akan membentuk bukit kecil atau gundukan (mound) di padang rumput mereka yang dikenali sebagai Kurgan.  M4yat bangsa Scythia akan ditanam dalam gundukan itu.

Masyarakat Etruscan pula membina necropolis (sejenis binaan berbentuk empat segi dan seumpama dengannya yang disusun membentuk perkuburan/makam). Bangsa Rom pula mengebumikan tinggalan mereka di bawah makam bawah tanah yang dikenali sebagai Catacomb.

Pada zaman
pertengahan di Eropah, tanah kosong sekitar gereja dijadikan tempat pengebumian.
Uniknya, kawasan perkuburan berdekatan dengan gereja juga merupakan pasar,
tempat keraian bahkan kadang-kadang, seorang peladang membiarkan lembu-lembunya
meragut rumput disekitar tanah perkuburan dengan kepercayaan rumput disekitar
perkuburan akan menghasilkan susu lembu yang manis.

Namun, apabila kota mula tumbuh dan membesar dalam skala mega ketika tercetusnya revolusi industri, tanah perkuburan yang lebih besar juga turut mengambil alih peranan tanah perkuburan kecil berdekatan dengan gereja. Banyak tanah perkuburan besar mula tumbuh seperti Père Lachaise yang seluas 110 ekar di Perancis, atau 73 ekar tanah perkuburan Mt. Auburn Cambdride.

Namun, tiada satu pun tanah perkuburan mampu menandingi tanah perkuburan terbesar di dunia yang menyimpan 5 juta nyawa di bawahnya yang terletak di Iraq. Wadi Al-Salaam yang lokasinya ialah dalam kota suci pengganut Syiah iaitu Najaf dikatakan menarik para pengunjung setinggi jutaan orang dari serata dunia. Tanah perkuburan ini dapat dijejak seawal zaman Parsi Purba sebelum mula digunakan oleh pengganut Syiah yang mengaitkan tanah tersebut dengan kepercayaan mereka.

Kebanyakan tanah
perkuburan besar yang baru tumbuh pada zaman revolusi ini selalunya dihiasai
dengan taman bunga, ukiran patung yang mengasyikkan dan makam hiasan. Makam
yang mewah biasanya dikhaskan untuk orang kaya, manakala orang pertengahan dan miskin
ditempatkan pada makam yang kurang mewah. Seperti tradisi zaman pertengahan,
tanah perkuburan besar ini juga menarik perhatian orang bukan sekadar untuk
melawat perkuburan, malah ulang tahun, percutian, festival bahkan menjadi
tempat kunjungan pada waktu petang.

Hanya apabila pada lewat abad ke-19 apabila taman awam dan juga taman botanik mula diperkenalkan, barulah orang mula perlahan-lahan meninggalkan tanah perkuburan. Memandangkan lokasi tanah perkuburan ini kebanyakannya terletak di pinggir bandar, maka ia mula asing dan menjadi sunyi. Mungkin bermula daripada itu, mula timbul kisah-kisah kurang enak berkaitan dengan tanah perkuburan…

RUJUKAN:Keith Eggener. (2018). The Fascinating History Of Cemeteries. TED-Ed. https://www.youtube.com/watch?v=8HegwRtbDSU


Syiling Arab Bongkar Misteri Lanun Paling Licik Dalam Sejarah

Dalam dunia l.an.un, nama Henry Every kurang dikenali oleh khalayak awam. Tetapi bagi pengkaji sejarah maritim, dia dianggap terkenal kerana berjaya melepaskan diri dengan harta yang diro.mp.ak tanpa pernah ditahan atau dib.un.uh. Salah satu ro.mp.akan kapal terkenal yang dilakukannya ialah kapal Ganj-i-sawai dan kapal pengiringnya, Fateh Muhammad pada 1695.

Pada September tahun tersebut, Every menerusi kapalnya Fancy bersama beberapa l.an.un lain melancarkan se.ra.ngan ke atas Ganj-i-sawai. Pada mereka, kapal tersebut merupakan kapal dagang biasa yang sedang dalam perjalanan ke Timur Tengah. Tanpa mereka sedar, kapal tersebut merupakan kapal diraja milik Maharaja Aurangzeb dari Empayar Mughal yang berpangkalan di India.

Kapal Ganj-i-sawai dan Fateh Muhammad sedang dalam perjalanan menghantar jemaah haji ke Makkah. Kapal tersebut turut membawa muatan barang berharga yang mahal seperti emas dan perak dengan nilai antara £200,000 hingga £600,000. Dan itu sudah cukup membuatkan semua l.an.un yang terlibat menjadi gelap mata termasuk Every sendiri.

Dalam se.ra.ngan tersebut, mereka bukan sekadar meny.ek.sa dan memb.un.uh penumpang kapal. Malah, mereka turut bertanggungjawab mer.og.ol ramai penumpang wanita dengan salah seorang daripada mereka didakwa kerabat diraja Mughal. Ini mendorong sesetengah penumpang mengambil nyawa mereka sendiri kerana tidak mahu perlakuan g.an.as l.an.un-l.an.un ini dilihat oleh suami atau saudara lelaki mereka.

Apabila kedua-dua kapal kembali ke Pelabuhan Surat, berita perilaku g.an.as l.an.un-l.an.un terhadap kapal Mughal yang membawa jemaah haji mengundang kemurkaan Aurangzeb. Akibatnya, ramai warga England ditahan di Surat oleh gabenor Mughal di Surat bukan saja sebagai tindak balas tetapi untuk melindungi mereka daripada menjadi mangsa am.uk.an penduduk tempatan yang marah dengan insiden berkenaan.

Reaksi Aurangzeb pula jauh lebih tegas. Baginda bukan sahaja mengarahkan empat kilang Syarikat Hindia Timur Inggeris (SHTI/EIC) ditutup di India. Malah, baginda sudah bersiap sedia menggerakkan ketu.mb.uk.an Mughal mara ke Bombay dengan tujuan mengusir semua warga England keluar dari India buat selama-lamanya. Prospek ini ditambah dengan kerugian import yang dialami SHTI pada tahun tersebut memaksa London bertindak segera.

Bagi meredakan kemurkaan Aurangzeb, SHTI bersetuju membayar pampasan kewangan setimpal kepada Empayar Mughal atas apa yang berlaku. Di London pula, Parlimen England mengisytiharkan semua l.an.un sebagai hostis humani generis (musuh kepada bangsa manusia) dan menawarkan ganjaran £500 untuk penangkapan atau pembu.nu.han Every. SHTI kemudiannya menggandakan ganjaran itu kepada £1,000 bagi meningkatkan peluang menahan atau memb.un.uh l.an.un tersebut.

Sedar tindakannya di atas kapal Ganj-i-sawai menjadikan dirinya sebagai buruan di seluruh dunia, Every melarikan diri. Kali terakhir namanya didengar ialah berita dia menghilangkan diri di Ireland bersama harta ra.mp.asannya pada 1696. Tetapi bagi sejarawan amatur Jim Bailey, Ireland hanya sekadar umpan dengan lokasi sebenar Every ialah di Amerika Syarikat.

Teori ini dikemukakan menerusi penemuan duit syiling mengandungi teks Arab di Sweet Barry Farm, Middletown pada 2014. Pada awalnya, Bailey menyangka syiling tersebut merupakan syiling lama Sepanyol atau syiling yang dikeluarkan oleh koloni Massachusetts Bay. Tetapi semua itu berubah selepas melihat teks Arab pada syiling berkenaan.

Pentarikhan syiling menunjukkan ia dihasilkan pada 1693 di Yaman sekaligus membuatkan Bailey tertanya-tanya: apakah ini sebahagian daripada harta ra.mp.as.an milik Every? Pertanyaan tersebut dijawab dengan penemuan 15 syiling Arab di tiga lokasi – 10 di Massachusetts, tiga di Rhode Island dan dua di Connecticut. Ini ditambah dengan penemuan satu lagi syiling di North Carolina, tempat yang didakwa sebagai lokasi pendaratan Every dan krewnya.

Bailey percaya Every berjaya meloloskan diri dengan menyamar sebagai pedagang h.am.ba di New England. Malah, bagi menyakinkan orang bahawa dia memang pedagang tulen, sebahagian wang ram.pa.san digunakan untuk membeli beberapa orang h.am.ba di Pulau Reunion sebelum meneruskan perjalanan ke pantai timur AS. Mereka turut berlayar dengan kapal baru bernama Sea Flower selepas meninggalkan kapal Fancy mereka.

Kapal tersebut tiba di Newport, Rhode Island pada 1696, setahun selepas insiden Ganj-i-sawai dengan membawa 48 orang h.am.ba. Newport amat terkenal pada abad ke-18 sebagai hub utama perdagangan h.am.ba di Amerika Utara. Laporan Bailey yang diterbitkan dalam jurnal American Numismatic Society sememangnya mengujakan ramai sejarawan dan pakar arkeologi kerana ia menjawab misteri kehilangan penje.na.yah paling dikehendaki terawal dalam sejarah.

Menyedari betapa besarnya kepentingan penemuan syiling itu, Bailey menyimpan syiling Arab itu dalam sebuah peti deposit selamat. Dan beliau tidak akan berhenti mencari dan menggali artifak sebegini kerana baginya, di sebalik artifak yang ditemui, tersimpan pelbagai rahsia yang menanti masa untuk dibongkarkan.

RUJUKAN:

Cowie, A. (2021). Rare Arabic Coin Provides Clue in Disappearance of Fugitive Pi.ra.te. Ancient-Origins.

Kole, W. (2021). Ancient coins may solve mystery of mu.rd.erous 1600s pirate. Associated Press.


The Patriots Dan Konservatif Melayu

Ekoran pelbagai tohmahan dan tuduhan menerima dana parti politik a.k.a dedak, satu per satu penulis laman The Patriots (TP) menulis testimoni untuk bersihkan nama TP daripada fitnah haters.

TP dapat tuduhan sebegini sebab lewat ini, TP banyak bersuara tentang isu kedudukan Raja-Raja Melayu, hak bumiputera (kes UiTM), kedudukan Bahasa Melayu dan identiti Melayu. Tak tahu kenapa, pasca PRU ni tetiba perkara-perkara ini mula dicabar, mungkin orang nak ambil kesempatan ke atas pertukaran kerajaan kot. Atau mereka salah faham antara pertukaran kerajaan dan pertukaran negara. Jadi, apabila TP pertahankan perkara-perkara itu, TP dituduh menyebarkan propaganda bagi pihak kerajaan lama (baca: BN/UMNO).

Bab dituduh menerima dedak ni perkara biasa dah bagi saya. Setiap kali saya cuba menerangkan logik disebalik dasar kerajaan (terutamanya dasar luar), mesti orang akan duk ratib “dedak” “dedak”. Tapi yang menariknya, apabila saya menjelaskan dasar kerajaan sekarang, tak dengar pula ratib dedak. Dedak ni bisnes monopoli ke apa.

Untuk pengetahuan semua, saya pun sebahagian daripada keluarga TP. Dua buku saya diterbitkan menerusi TP. Itulah cara TP buat duit: jual buku, Google Ads di portal dan tak lama lagi kami melancarkan majalah dan saluran TV pulak. Royalti yang saya terima setakat ini boleh menyaingi sebulan gaji saya. With revenue/income like this, who needs dedak?

Sebenarnya, TP ialah sebuah organisasi self-sustained yang digerakkan oleh individu-individu yang berkongsi ideologi yang sama. Let me call it “konservatisme Melayu” or if you wish, “konservatisme Malaysia” pun boleh.

Dalam TP ni ada orang pro-BN, ada pro-PAS, ada pro-PH, ada pro-undi rosak, ada yang tak pernah join mana-mana parti politik macam saya. Habis apa yang menyatukan mereka semua? Perkara-perkara yang disebut di atas: Raja, Bahasa, Bangsa (identiti Melayu) dan sehingga ke Agama (TP bukan eksklusif kepada Melayu-Islam saja, ada juga non-Muslim dalam tu).

Perkara-perkara ini sebenarnya greater than any political party. Ia merupakan asas kenegaraan kita. Konsensus yang dicapai oleh nenek moyang kita dalam membentuk negara ini. Tapi lama-kelamaan, asas kenegaraan ini dilupai oleh generasi muda malah cuba dipadamkan untuk suit mereka punya selera. Atas sebab itu, TP diwujudkan untuk menyemai kembali pemahaman tentang asas kenegaraan ini kepada orang ramai.

Tapi bila buat macam itu, ramai pula tak puas hati. Mereka cuba menuduh TP sebagai sebuah gerakan politik dengan mengaitkan The Patriots dengan kumpulan “Patriot” yang satu lagi, yang bawah UMNO tu. Yang tu tak ada “s”. Kalau begini, TP pun ada kaitan dengan “Persatuan Patriot Kebangsaan” yang merupakan persatuan veteran tentera dan polis, MIM-104 Patriots Missile yang digeruni oleh Saddam Hussein, dan tidak dilupai, New England Patriots yang merupakan antara team paling power dalam Super Bowl.

Pertindihan nama ini tidak disengajakan. Sebab tiada perkataan lain yang lebih sesuai untuk menggambarkan perjuangan kami. Patriotism (atau Wataniyyah dalam Bahasa Arab) berasal dari perkataan Greek “patriōtēs” yang membawa maksud “orang yang berkongsi negara yang sama”. Kalau kami menamakan diri sebagai Wataniyyah nanti orang ingat Askar Wataniah pulak.

Tak kira anda tu BN ke, PH ke, PAS ke, GS ke, GPS ke, selago anda ada sense of belonging kepada negara ini, anda boleh berjuang sebagai seorang Patriot. Perkara-perkara seperti Raja dan Bahasa ni asas kenegaraan, kalau anda rasa tak selesa dengan apa yang TP perjuangkan, anda seharusnya muhasabah diri adakah anda faham apa maksudnya menjadi seorang Malaysia?

Kami tak salahkan anda sekiranya anda tak faham. Negara kami tak ada “civics test” macam di US untuk test sejauhmana warga US faham tentang intipati Perlembagaan, tentang “freedom, equality, justice” dan “government of the people, by the people, for the people”. Benda ni kita panggil sebagai “national creed”. Kita pun ada “national creed” kita: Raja, Bahasa, Bangsa dan Agama yang bersandarkan kepada Tamadun MELAYU.

Kalau anda rasa alergik dengan segala yang berkaitan dengan Melayu Melayu, you are not true to the history of this land called Alam Melayu. Kalau anda Cina atau India, saya boleh faham lagi sebab for the past 60 years, our civic education not enough. Namun kalau anda seorang Melayu tapi pada masa yang sama alergik dengan Melayu, to quote Malcolm X, “I am sorry for you”.

Anda boleh panggil TP sebagai “conservative”, dan TP pun ada hak nak panggil anda “liberal”. Sebenarnya, perang konservatif-liberal ni wujud di mana-mana negara. Di US, macam saya kata tadi konservatif terdiri daripada mereka yang pertahankan “national creed” dan juga perkara-perkara yang mereka anggap sebagai asas kepada kenegaraan Amerika: “right to bear arms”, “states rights”, “limited government” dan sebagainya. Di UK, Conservative Party meneruskan tradisi Tories yang mempertahankan kedudukan Constitutional Monarch.

Tapi kami bukan “fascist” atau “supremacist”. Jangan sempitkan minda anda dengan menyamakan perjuangan hak Melayu dan rasisme. Melayu ialah tamadun, bukan ras. Kami nak “conserve” setiap aspek Tamadun Melayu kerana inilah “root” yang membentuk jati diri kita semua. Anda nak mencabut dan buang “root” tersebut, silakan. Tapi hasilnya negara ini akan jadi negara yang kosong, yang tiada jiwa, yang tiada identiti. Malah, “kesamarataan” yang diperjuangkan oleh sesetengah pihak ialah “disguised racism”: bila Melayu buat, semua tak OK. Bila orang lain buat, semua OK.

Benar, asas-asas kenegaraan diperjuangkan oleh BN/UMNO selama ini. Tapi itu tidak bermaksud PH tak boleh perjuangkan, PAS tak boleh perjuangkan. Faktanya, perkara-perkara inilah yang akan menyatupadukan kita tanpa kira apakah pendirian politik kita. Itulah maksudnya sebuah patriotism. Ini ialah sebab utama kami di TP boleh duduk semeja walaupun pendirian politik berbeza-beza.

Itu juga menjadi sebab kami tak suka membincangkan isu-isu yang bersifat partisan yang divisive. Apa jadahnya bila TP tak mahu bincang isu korupsi pemimpin pun TP disalahkan? Yang kami fokus ialah isu common ground yang harus diperjuangkan oleh semua orang Malaysia. Malah ada masanya TP juga membidas orang yang menghina busana Melayu dan amalan masyarakat Melayu. Logo TP tu pun dah menerapkan falsafah dan worldview Melayu.

Mungkin anda ada idea yang berbeza tentang asas kenegaraan. Mungkin anda rasa definisi kenegaraan harus bersifat lebih inklusif. Kami terbuka untuk perbincangan dan perdebatan. Kami boleh bincang metodologi sejarah, kami boleh bincang dari sudut historiografi. Tiada masalah. But please don’t simply brush us off dengan menuduh TP “dedak” “propaganda” dan sebagainya.

Selagi ada Melayu, selagi itu akan ada orang pertahankan Raja, Bahasa dan identiti Melayu. Di kala orang ramai keliru tentang identiti dan jati diri di era Malaysia Baharu, sekarang ialah waktu untuk menyusun semula gerakkan Konservatif Melayu, dan TP akan jadi perintisnya.

#KitaSemuaTP


Solidariti Sudan: Hitam Putih Kemanusiaan

Ketika artikel ini ditulis, telah masuk hari ke-18 sejak serangan pembunuhan beramai-ramai demonstran Sudan oleh kumpulan tentera militan pada 3 Jun yang lalu. Sebelum berbicara tentang sisi gelap dan cerah solidariti Sudan ini, penting untuk kita faham terlebih dahulu krisis yang sedang berlaku di sana. Di bawah ini, saya sertakan beberapa perkara yang kita mesti tahu sebagai pemahaman ringkas tentang apa yang sedang terjadi dan dialami oleh rakyat-rakyat Sudan.

Pertama: Revolusi Ini Bukan Revolusi yang Pertama

Revolusi Sudan yang terjadi baru-baru ini bukanlah revolusi pertama yang berlaku di dalam lipatan sejarah Sudan, bahkan ia merupakan revolusi yang ketiga selepas yang pertama berlaku pada tahun 1964 dan revolusi kedua pada tahun 1984. Namun begitu, revolusi terbaru ini dikatakan juga sebagai revolusi Sudan yang pertama selepas negara terbesar Afrika ini berpecah kepada dua: Sudan dan Selatan Sudan.

Revolusi ketiga yang bermula sejak 19 Disember 2018 ini berpunca daripada kegawatan ekonomi yang sangat dahsyat, yang mana kemuncaknya adalah apabila telah berlaku penarikan subsidi gandum oleh kerajaan di bawah kepimpinan Omar al-Bashir dan kenaikan harga roti (makanan ruji rakyat Sudan) sebanyak tiga kali ganda daripada harga biasa.

Berikutan daripada kebangkitan rakyat itu, Omar al-Bashir akhirnya berjaya digulingkan pada 11 April 2019 selepas rakyat terus mendesak pihak tentera untuk menurunkan kuasanya. Namun adakah revolusi ini berakhir begitu saja?

Rakyat Sudan telah berkumpul melakukan demonstrasi aman dan protes ini selama berbulan-bulan, justeru itu mereka tidak akan berhenti dan berputus asa selagi permintaan rakyat ini tidak dipenuhi. Rakyat Sudan percaya bahawa mereka tidak akan diberikan kebebasan dan hak demokrasi dengan begitu mudah, kerana itu mereka kekal berkampung di tapak demonstrasi meminta tentera untuk segera memberikan kuasa kepada kerajaan awam yang dipilih secara demokratik.

Kepimpinan Omar al-Bashir yang diganti sementara oleh pihak tentera ini tidak akan membawa beza yang besar daripada penderitaan dan kekejaman sebelumnya, hanya saja yang “tua” diganti dengan yang “lebih muda”. Kemaraan rakyat yang tidak boleh lagi ditoleransi inilah yang menyebabkan tentera militan bertindak untuk menghentikan demonstrasi aman rakyat dengan keganasan dan pembunuhan orang awam tidak berdosa.

Kedua: Penggerak Revolusi Terdiri Adalah Para Ilmuwan

Mereka yang menjadi tulang belakang kepada kebangkitan rakyat ini terdiri dalam kalangan para doktor, peguam dan jurnalis yang bernaung di bawah satu organisasi diberi nama Sudanese Profesional Association (SPA) yang mana ketiga-tiga kumpulan ini merupakan golongan profesional terbesar di Sudan.

Selain doktor, peguam dan jurnalis, SPA juga memiliki lagi 17 buah organisasi profesional di bawah mereka yang terdiri daripada para jurutera, akauntan, guru dan banyak lagi badan profesional yang lain.

Daripada sini kita boleh lihat bahawa para ilmuwan yang memiliki kesedaran awam memainkan peranan yang sangat penting di dalam pergerakan revolusi ini. Hal ini demikian kerana,  golongan intelektual dan berpengetahuan pastinya tidak akan membiarkan hak mereka dicabuli sama sekali. Orang-orang yang memiliki rasa kebertanggungjawaban inilah yang dilihat layak dan mampu menjadi sandaran kepada masyarakat dalam memperjuangkan hak kebebasan dan keadilan.

Ketiga: Majoriti Peserta Demonstrasi Adalah Pemuda

Perkara ini tidak dapat disangkal kerana populasi Sudan yang terkini setakat 17 Jun 2019 adalah seramai 42.5 juta orang dan 61% daripadanya terdiri daripada rakyat yang berumur 25 tahun ke bawah, manakala 19 tahun telah dicatatkan sebagai umur median rakyat Sudan.

Sebab itu yang kita lihat para pemuda sentiasa menjadi watak utama dalam hampir kesemua gambar dan video revolusi hari ini. Tidak ketinggalan para wanita yang menjadi kumpulan paling hadapan dalam menuntut hak demokrasi sewaktu protes aman ini berlaku. Alaa Salah, wanita muda berusia 23 tahun telah diberi gelaran “Lady Liberty of Sudan” dan menjadi ikon kebangkitan rakyat Sudan berikutan kelantangannya dalam menuntut kembali hak keadilan kepada rakyat.

Alaa Salah menjadi salah satu daripada banyak contoh terbaik sebagai seorang mahasiswa yang percaya diri, berani dan sedar akan tanggungjawabnya terhadap diri dan masyarakat sekeliling.

Pemuda hari ini seharusnya mengambil inspirasi daripada sosok-sosok muda sebegini agar kehidupan kita menjadi lebih terarah dan berisi. Kita harus tahu ke mana perginya fokus kita saat ini, adakah kita maklum dan sedar akan tanggungjawab kita yang besar terhadap masyarakat atau kita hanya tahu mengisi hari dengan hiburan semata-mata?

Tinggalkanlah perkara yang tidak menumbuhkan diri kita dan lihatlah apa yang boleh diberikan kepada ummat dan masyarakat secara keseluruhan.

Solidariti Sudan: Adakah Kita Melakukannya Dengan Benar?

Tidak dapat dinafikan bahawa setiap perkara pasti ada hitam dan putihnya. Di celahan masyarakat dunia yang gigih dan bersungguh-sungguh dalam membangkitkan kesedaran dan menyatakan solidariti mereka terhadap rakyat Sudan, telah wujud kumpulan oportunis yang memanfaatkan isu kemanusiaan ini dengan keji atas dasar memenuhi kepentingan peribadi mereka.

Orang-orang seperti ini yang mungkin tidak keterlaluan untuk kita sebutkan sebagai “penunggang isu kemanusiaan”. Mereka telah bertindak membuat satu akaun Instagram palsu menyatakan bahawa untuk setiap jumlah post yang dikongsi pada bahagian story Instagram, sumbangan makanan akan diberikan kepada kanak-kanak Sudan yang dilanda kelaparan di dalam krisis ini.

Untuk satu saat saya berasa hairan juga bagaimana orang awam sendiri begitu mudah mempercayai tawaran tanpa jaminan begini sehingga posting tersebut telah berjaya mendapat perhatian ramai dengan lebih daripada 1.7 juta likes. Mungkin juga kerana di saat getir seperti ini masyarakat tidak berfikir panjang, hanya saja yang berada di fikiran mereka adalah untuk membantu rakyat Sudan dengan apa saja cara termampu, termasuklah dengan berkongsi maklumat daripada akaun laman sosial yang hanya diketahui palsu selepas seminggu ia beroperasi.

Pihak yang membuat akaun palsu tersebut menyatakan bahawa tujuan akaun tersebut dibuat atas nama “Sudan Meal Project” hanya lah suka-suka untuk menambah jumlah pengikut di Instagram, yang mana alasan sebegini sangatlah tidak masuk akal dan tidak boleh diterima jika benar seseorang itu mempunyai nilai kemanusiaan itu di dalam diri.

Lebih menyedihkan lagi apabila akaun palsu yang sama seperti ini semakin bertambah di laman sosial Instagram bak cendawan tumbuh selepas hujan. Begitu murah dan remeh sekalikah isu kemanusiaan ini pada pandangan mereka hingga boleh dibuat main?

Pengguna media sosial sendiri juga seharusnya berfikir dengan lebih panjang sebelum mengambil apa-apa tindakan berhubung isu ini. Mereka sepatutnya selidik terlebih dahulu latar belakang pihak penyumbang sebelum bertindak untuk menyokong dan berkongsi kepada orang ramai. Sekurang-kurangnya kita tahu mereka ini datang daripada badan organisasi apa dan bagaimana sumbangan ini akan diberikan kelak. Sekiranya maklumat sebegini tidak dipaparkan, wajar rasa ragu-ragu yang timbul itu membuatkan kita berfikir sejenak tentang kesahihannya sebelum bertindak menyebarkannya kepada orang lain.

Sesebuah kebenaran itu tidak terletak pada bilangan orang yang mengikuti dan menyokongnya. Berlakulah adil dalam menilai dan bertindaklah dengan bijak dalam menyatakan solidariti terhadap isu kemanusiaan yang berlaku.

Dayana Zawani

JK Khidmat Masyarakat,

HARMONI UIAM


Kajian Mengejutkan Mengenai Bayi

Pada tahun 2007, Yale University menerbitkan sebuah kajian yang menakjubkan. Dalam kajian tersebut, bayi ditunjukkan dua anak patung. Satu patung dimainkan sebagai patung yang baik dan suka menolong. Satu lagi patung dimainkan sebagai patung yang jahat dan menjengkelkan. Menariknya bayi akan memilih patung yang berkelakuan baik. Kajian ini menandakan bayi mempunyai keupayaan untuk mengenali kelakuan yang baik dan buruk.

Boleh tonton eksperimennya di sini:

Malah, mereka lebih utamakan dan sukakan kelakuan baik. Ini bermakna manusia secara lumrah dan semulajadinya sukakan kebaikan. Kajian ini dapat menyokong tentang persoalan sifat tabii manusia sukakan kebaikan berbanding kejahatan.

Beberapa tahun selepas itu, mereka mengeluarkan satu lagi kajian yang lebih mengejutkan. 52 bayi diuji dan pada peringkat awal, bayi-bayi ini ditentukan apa yang mereka suka di antara biskut dan kacang hijau. Kemudian, bayi-bayi ini diasingkan mengikut kegemaran mereka.

Pada fasa seterusnya, bayi-bayi ini ditayangkan lakonan dua patung yang salah satunya sukakan makanan kegemaran bayi-bayi tadi, satu lagi tidak suka. Kemudian, pemerhatian dibuat untuk melihat patung mana yang bayi-bayi ini akan pilih. Sudah tentu kita boleh agak bayi akan memilih patung yang sukakan makanan kegemarannya.

Bayi yang sukakan biskut akan memilih patung yang sukakan biskut juga. Bayi yang sukakan kacang hijau akan memilih patung yang sukakan kacang hijau. Penemuan yang mengejutkan dalam kajian ini sebenarnya bayi tetap akan memilih patung yang berkongsi makanan kegemaran yang sama dengannya walaupun patung ini jahat.

Jika patung baik tidak sukakan makanan kegemarannya, patung itu tidak akan dicapai dan dipilih oleh bayi. Dengan kata lain, bayi mengutamakan kesepaduan dan kesamaan identiti berbanding moraliti.

Pusat kajian bayi tersebut telah melakukan pelbagai eksperimen yang menunjukkan bayi tidak sukakan perkara-perkara yang asing baginya. Muka yang tidak dikenali, bau yang tidak dikenali, bunyi yang tidak dikenali dan pelbagai lagi tidak digemari oleh bayi.

Tidak menghairankan kanak-kanak biasanya takut ataupun menangis apabila diperkenalkan dengan orang asing untuk pertama kalinya. Sifat tidak sukakan ataupun takut dengan sesuatu yang asing memberikan manfaat evolusi kepada manusia kerana sesuatu yang asing mungkin akan memberikan ancaman dan penyakit kepada kita – seperti yang pernah berlaku sewaktu bangsa Eropah menjejakkan kaki ke tanah besar Amerika. Masih terdapat sedikit sifat xenofobia tertanam pada diri manusia bagi melindungi dirinya.

Renungan yang menarik daripada kajian ini ialah kita dapat perhatikan manusia akan sering mencari salah orang lain apabila kita mendapati kelompok/kumpulan kita berselisih dengan sekumpulan manusia lain. Kita juga akan sering mewajarkan tindakan kumpulan kita walaupun kadangkala jelas kumpulan kita silap dalam satu pertelagahan.

Kita boleh perhatikan kejadian-kejadian ini seperti pertelagahan antara penyokong parti politik, perselisihan antara bangsa, perselisihan antara agama, perselisihan antara ideologi, perselisihan antara tempat kita mengaji dan sebagainya. Kita biasanya cenderung menyokong identiti yang kita bawa.
Walau bagaimanapun, kadangkala manusia masih dapat mengawal sifat xenofobia bagi melahirkan masyarakat yang aman dengan pelbagai identiti berbeza. Manusia dapat bermandiri bukan kerana kekuatan fizikal mahupun kekuatan intelek, tetapi kerana keupayaan kita untuk bekerjasama dalam rangkaian yang luas bersama dengan ramai orang asing dan tidak dikenali.

Spesis-spesis lain tidak mempunyai keupayaan seperti ini. Mereka hanya dapat berfungsi dalam berkumpulan bersama dengan ahli-ahli yang mereka kenali. Itu pun tidak semua spesis dapat berkejasama dengan ahli-ahli yang dikenali dalam rangkain luas sehingga mencecah ratusan ribu dan jutaan ahli seperti manusia.

Dalam kehidupan seharian kita pun, kita tidak akan bergaduh apabila berselisih dengan orang lain. Malah, ketika sedang menunggu pun, kita mampu memulakan perbualan dengan orang asing. Kejadian seperti ini tidak dapat dijumpai di dunia rimba.